Na Sunsak Taktak ahcun - Chinland Today Media\nNovember 14, 2016 5:19 am·0 comments\nMi neinung zet pakhat in fapa pali a nei. A kum a tar vivo tikah a fapa pali lakih a neihsiah sunsak thiam biktu hnenah a ro hmuahhmuah pek thluh a duh.\nCuruangah a fapa pali cu a ko hai ih fangcang ci panga cio a pe. Cumi fangcang ci panga cu kum nga a rei hnu ah a dil sal hai ding thu khal a sim. Cu thluh ah, cumi fangcang ci a sunsak thiam biktu hnenah a neihsiah hmuahhmuah a pek thluh ding thu khal a sim bet.\nFapa upa bik cun fangcang ci cu a hlon men. A pa ih a dil sal can ah fangcang ci dang panga pek leh a tum. A pa in fangcang ci dang an si ti a theithiam cuang lo ding tiah a ruat.\nFapa pahnihnak cun fangcang ci panga cu a ei men. A u vekin, a pa ih a dil sal tikah, fangcang ci dang panga pek sal a tum.\nFapa pathumnak cun a inn ih ngun bawm sungah a ret hai ih cumi ngun bawmte keng in Pathian hnenah thla a cam ttheu.\nFapa palinak cu inn ah a tlung ih a hmuan ah fangcang ci panga cu a cing. An hung keuh tikah a kilkhawi hai ih, fang at a cut tikah a at. Cu hnu ah a ngah mi fangcang ci hmuahhmuah cu a cing sal lala. Cuti’n kum nga a rei tik ahcun fangcang hmun kaupi neitu ah a cang.\nKum nga a rei tikah fapa pali cu an pai’ inn ah an va feh sal. Cutikah pabik cun a rothil hmuahhmuah cu a fapa palinak a pek. Ziangahtile fangcang ci panga a sunsak taktaktu a si tiah a sim.\nKan sunsak taktak mi thil cu hlovai lo ding ih kan kilkhawi ttheu lawng si lo in, a pungzai thei mi an si ahcun, pungzai ding in kan tuah ttheu. Tthimnak ah, paisa cu mi tampi in kan sunsak zet ih a hloh ding siang lo in kan kilkhawi. Asinan a sunsak taktaktu pawl cun pungzai sinsin ding in an tuah ttheu a rak si.\nZiangtin Na Hawl Ding?\nZo A Lungawi Bik Ding?


An Fanu Kum 19 Mi In A Tlangval A Hruai Ih A Nulepa Aiin A Upa Sawn, An Duhpi Lo Tuk Ruangah Palik An Ko Nan Neta Ah An Duhpi Sal – Meifar\nAn Fanu Kum 19 Mi In A Tlangval A Hruai Ih A Nulepa Aiin A Upa Sawn, An Duhpi Lo Tuk Ruangah Palik An Ko Nan Neta Ah An Duhpi Sal\nCalifornia, Modesto khua ih um fala kum 19 mi Gendarmerie Audrey Cheyenne-Smiley Moon cu ralkap ṭuan lai a si. January 9, 2020 ah online fehtlang in pathlawi fahnih nei zo kum 61 mi Kevin thawn an saraw ih an biakawk rero hnuah an duhaw.\nAn duhawk hnu thla 6-nak July 2020 lawngah a takram in an tongaw ih a veikhatnak an hnam aw. Kum 42 in an thlauaw nan zodang ngai loin an duhdawt aw zet, Kevin in fate pahnih anei zo ih kum 16 mi le kum 23 mi an si. A fale pawl khalin an duhpi zet.\nGendarmerie Audrey in a tlangval thuhla cu a nulepa hnenah a sim dah lo, a tlawngkaipi a rualpi pawl hnen lawngah a sim thei. A nulepa lakah cun a thup ringring, neihawk an tum hnu lawngah an inn ah ava hruai ih a nulepa in an duhpi lo tuk ruangah police an ko.\nAn thubuai cu police pawl ih tifel sak thei cii a si lo ruangah an tlansan, an inn ih ava leng tinten a nulepa in awka hro in an rak ving ṭheu. Asinan, Kevin cu miṭha zet a si ih a thinlung khal a thianghlim tuk ti an theih hnu ihsin an makpa dingah an duhsal.\nAn fanu a pehtlaihdan khalah an lungkim tuk ih a siatnak thuhla an relsuak nawn lo. Gendarmerie Audrey ih nulepa cu kum 38 mi le kum 43 mi an si. August 1, 2021 ah Nevada biakinn ah an neiaw ih hringnun an hmang tlang rero lai. Gendarmerie Audrey in “Sumpai ruangih neiaw kan si lo, Pathian samhrisih kan si. Kevin in ziangkim ah theihthiamnak anei ih in duat tuk” a ti. (#California News)\nMizan Thantlang Ah Ralkap Kahnak Ruangah Minung 2 Nunnak Liam


Ziangmi Hrangah Thla Kan Cam Ding? - Chinland Today Media\nJune 22, 2013 3:39 am·0 comments\nZiangmi hrangh Thla ka cam ding?\nBible Siar Ding: Kolose 1:3-12\nHi bangtuk in nan thuhla kan theih vete in nan hrangah thla kan cam ringirng. Pathian in Amah ih duhnak theih theinak le Thlarau ih pekmi fimnak le theihthiamnak in lo khatter dingah Pathian kan dil a si. – Kolose 1:9\nZumlotu pawl hrangih thlacam sak ding cu kan ttuanvo tumpi a si. Kan thinlung cu anmai’ pawl hrangah a tur nasa ih vancung Pathian le Rundamtu thawn rualremnak an neih theinak ding hi kan ruahsan le tumtahbikmi a si. Christian pawl hrangah teh ziangmi hrangah thla kan cam ding? Pathian thawn cu neel awzet in an pawlkom aw zo ih an hrangah ziangmibik hrangah thla kan cam ding?\nTirhthlah Paul in zumtu pawl hrang thlacam sak dingmi zohtthim ding tthazet in pek. Kolose khua zumtu pawl hrangih thla a cam tikah Pathian ih duhmi thei thei dingin fimnak le theihthiamnak thawn an khah theinak dingah a dil sak. Hiti ih thla a camsaknak san cu nitin an nunnak ah Bawipa ih minung an sinak thawn mil aw ih an nun thei ih rah ttha an rah ih hnattuan ttha ttuannak in Pathian lung an awiter theinak dingah a si. Culawng si loin Pathian theihnak sungah an tthanlen ih thlarau thazaang cahnak huham thawn tuar theinak an neih theinak dingah a si. Anetabik ah lungawinak thawn an khah ih Khrih rocotu an sinak ah lungawithu an sim theinak dingah a si. A zate huap in kan zoh asile Paul cun amah ih Pathian a naihzet vekin zumtu dang pawl khal Pathian naih ding a duksak.\nZumtu dang pawl hrangih thlacam sak dingah a hramthawh kan harsat asile Paul ih thlacam daan hi thawhnak tthabik a si ko ding.\nVancung ih ka Pa, midang hrangih thlacam theitu ka sinak dingah in bawm aw. Ziangtin ka cam ding ti in hmuh hram aw.\nTuni ah Pathian in zo hrangih thlacam sak ding i duhsak? Ziangmibik hrangah thla ka cam sak pei?


A Dik Lo Ih Hmuhnak - Chinland Today Media\nApril 17, 2010 11:23 pm·0 comments\n1 Timote 1:18-20\nTimote, ka fapa, na tuah dingmi pawl na hnenah ka lo ap. … Thinlung thiang nei in na zumnak fekter aw. Mihrek cu an sia-ttha thleidan thiamnak thinlung an thlun duh lo ruangah an zumnak an siatter ttheu. – 1 Timote 1:18-19\n– 2 Samuel 3-4\n– Luka 14:25-35\nWilliam Scoresby cu kum zabu 19 lai ih tinbaw hnattuan, Pathian in a hnattuantu dingih a kawh mi pa a si. Pastor a ttuan hnu khal ah tinbaw hna a ttuanlai ih a hmuhtonmi tinbaw fehnak lamhmuhtu cet ih hnattuan daan a thinlung sungah a taapzet. Thu a zingzoinak ihsin a hmuh suahmi cu: tinbaw thar tuahmi pawl ih a sunglam cet cangvaihnak in lamhmuhtu cet hnattuan a mer sual thei. Cuih tinbaw cet thilri hnattuannak cun lamhmuhtu cet hnattuannak dik lo ko a tuah thei ih harsatnak a suahpi thei, timi hi a si.\nHih lamhmuhtu cet siar sualnak le a dik lo ih Bible zirhnak hi bang awknak an nei. Timote 1 sungah Paul in, “Thuanthu menmen le an suahkehnak pupa hmin pawl uarnak (c.4) in Pathian thurin a thlengh,” ti’n raalrinnak a pek hngai. Zirhnak dik lo zirhtu pawl, “An tinbaw a siat theu,” a ti. Alexander le Humenaeus cu Pathian Thu dik loin zirhtu an si (c.20).\nTuih ni Kawhhran khal ah Bible thudik hi a thlengh duhtu le zum loin thusut duhtu mi tampi an um. Kanmai’ ruahnak in Pathian ih Ttongkam kan thlengh thei lo. Bible cu kan nunnak lamzin in khihhmuhtu a si. A dik lomi lamzin khihhmuhnak va raalring aw. – Dennish Fisher\nPathian Thu thianghlim kumkhua in a dik,\nPhaan ding um loin a hmun ringring ding;\nMinung ruahnak le tumtahnak hmuahhmuah,\nFanghii bangin a hlo hmanah. – Anon\nMifim sinak ih a dot khatnak cu thudik theih khi a si ih\na dot hnihnak cu a dikmi le dik lomi thleidan thiam khi a si.


Hmin Khumnak Lungto - Chinland Today Media\nHmin Khumnak Lungto\nJanuary 10, 2010 5:53 pm·0 comments\nKannih khal hi tlukin a tammi thutheitu pawl in mero bangin in kil. – Hebru 12:1\n– Seemtirnak 25-26\n– Matthai 8:1-17\nIdaho ram tthen sungih Oregon lamzin hlun kap ah hmin ngankhumnak lungto a um. Cuih lungto cu kum zabu 19 lai ih nitlaknaklam ah a rak vaitu pawl zaan khat riak an feh ttheunak hmun ah a um.\nKhualtlawng pawl in hih hmun lan phah in an feh hngilh lonak dingah cuih lungto parah an hmin an ngan taa ttheu. Cuticun hmin ngankhumnak lungto cu an raaltthatnak le anmah ciingmang ringringnak lungphun ah a rak cang.\nHmin ngankhumnak lungto ka ruah tikah Pathian biaknak lamzin ah in lan zotu pawl ka mang hngai. Hebru 11 nak ah Gideon, Barak, Samson, Jepthah, David, Samuel pawl ih hmin a ngan.\nKan dung naite ah Pathian biaknak lamzin ih in lantu pawl khal an um. Ka nu le ka pa, ka phun nga lai ih Sunday school i zirhtu Mrs. Lincoln, mino ka silai ih hruaitu John Richards, ka saya Ray Stedman le Howard Hendricks le midang pawl an si. Lungto parah an hmin an ngan lo nain kan ciinken theinak thinlung sungah ngankhum an si.\nHebru cangantu in, “Pathian thu a lo simtu, hlan ih nan hotu pawl kha ciing ringring uh. An nun sungih an umtlan daan le an thihnak thuhla pawl kha ruat saal uhla an zumnak khal cawng uh” (Hebru 13:7) a ti. A thupibik ih in forhmi cu an zumnak cawn ding a si.\nHruai awknak lamzin pawl cu thlun an si,\nPathian a cuantu pawl in;\nA hmunmi raaltthatnak in lamzin an khihhmuh,\nNikhat hnu nikhat kan thlun ding.\nJesuh thluntu pawl cun midang pawl kha lamzin dik ah an hruai.\nZumnak Cu Nehnak A Si\nSam Tom Khat\nThlangamnak ih Hrampi\nHmuh Hmaisabik Parih Ruahnak


Myanmar parah hremnak Action La dingin British Parliamant, Foreign Affairs Committee-ah Report Pe – Thechinlandtoday\nMyanmar parah hremnak Action La dingin British Parliamant, Foreign Affairs Committee-ah Report Pe\nadmin July 18, 2021 Leave a Comment on Myanmar parah hremnak Action La dingin British Parliamant, Foreign Affairs Committee-ah Report Pe\nMyanmar parah hremnak Action La dingin British Parliamant, Foreign Affairs Committee-ah Report Pe, British Parliamant, Foreign Affairs Committee cun Myanmar buainakah British cozah cun chang letin report a pek thu July ni 16 ah khan thusuah a tuah.\nHi mi a report pekah hin ralkap cozahnak a lak hnu in mipi tiduhdahnak leh dan lovih an kaih nak le an thah ruangih pawi an tih thu leh lungrual takih an um theihnak ding thu a tel ih. British Parliamant palai ten Myanmar hrang hma an la zel ih thurawn an pek thu British base Myanmar Rohinja Pawl (UK) U Tun Khin cun a sim.\nBritish base, Myanmar hrang hmala rerotu, Burma Campaing UK pawlih Mark Farmaner cun ‘ Hitiih British Parliamant, Foreign Affairs ten Myanmar hrang an hma laknak hi thil pawimawh zual tak a si thu’ a sim.\nHi report-ah hin Myanmar Military council pawl tlunah British cozah cun hmala vak lohvih ruat khal an um ih. sumdawn tawnnakah kharsak a sih ding thu Burma Campaing UK leh NUG te ngennak cu a pawm zo ih. NUG cozah cun Government in-waiting-ah ruatin a tul danin tanpi a si ding thu a sim cih bet.\nNUG hi Myanmar cozah puitlingah a pawm hrih lovih, ralkap cozahnak aiawhih pawm a si rih . ICC court-ih,lang theih dingin British cozah cun a nawr nasa a si. ICC-ih Myanmar pawl an lan theih lohnak hi kum 10 bi a liam zo ih. Lang theihding a si. tih hi Ralkap bawi Min Aung Hlaing thei she lah cun, hi vekin a ti lo nasa ding tiin report dan ih sin an ruat.\nTunlai tak ah hin ralkapin mipi an hrem leh an thah rero laiah, covid-19 thrid wave-in a chim buai rero ih, ram dang dang pawl tanpinak an mamawh lai tak a si. Tu lai tak ah hin British cozahin thil kuat suak fawn tik ah, harsatnak kan tawng mai lo kei maw, tiin Mark Farmaner chu a sim.\nBritish cozah cun Myanmar hrang tanpinak a pek hrih lo ih, Thil pakhat um leh cu ralkap cozah hrang lawng phih khar a si ding ti a si, NUG leh mipi hrang tanpi theihnak lam hi British Parliamant, Foreign Affairs Committee cun a nawr rero lai a si.\nTu lai dinhmun takah hin Myanmar mipi mangbang lai tak a si ih, beisei cun lai takih bawmhnak a thlen lohli lo a si ah cun ralkap cangvaihnak leh a ralmuan loh ruangah mi tam tak an thi thei a si tiin report dan ih sin an zum.\nTuchun Kawlram Chung Hmun Cheu Khat Thawngpang Cu A Poi Tuk Hringhran Ko e →\n← Covid-19 ruang ah Yangon Chief Minister Phyo Min Thein, besia zetin an um, tuamhlam rero lai


Tlawngkai Dingih An Thlah Mi Nauhak (2) An Hlo – Meifar\nTlawngkai Dingih An Thlah Mi Nauhak (2) An Hlo\nShan State, Hwe Kyein khua te ih um unau hnih cu a nulepa in Mandalay peng, Pyin Oo Lwin ah tlawngkai dingin an thlah. An ramsung ah doawknak le Covid-19 aum ruangah Pyin Oo Lwin ah tlawngkai dingin an thlah ih sungkhat inn ah an um.\nKum 10 mi Maung Lut Kham le kum 12 mi Maung Sai Kyaing cu ‘Wa’ miphun an si ih Kawl ṭong an thiam lo. June 3, 2022 sun ah Pyin Oo Lwin ih an sungkhat inn ah an va thlah, June 8 ahcun inn ihsin an suak ih an hlo lanta.\nAn sungkhat in, “Tlawngkai dingin Pyin Oo Lwin ah an va thlah, khua ahcun nan theih veten tlawngkai a theih lo. June 3 ah an va thlah ih ni 7 tiang cu phone ihsin an bia’aw ringring thei. A hlan ahcun anmah khalin tlawngkai an duh, Pyin Oo Lwin an thleng hnuah an tlung duhsal. Inn kan tlung duh an ti ṭheu.\nA pa in kumkhat tal cu um uhla. Asilolen thla 3 tal um uhla kan ra lo hruaisal ding, Kawl ṭong tal nan thiam ahcun a tawk, nan rualpi pawl khal Yangon lamah tlawng an kai ih Kawl ṭong an thiam thluh zo’ a ti. June 8 zanriah khawh hnu ahcun room sungah an um nawn lo, an hmuanchar khalah an hawl nan an hmu lo” a ti. Khuitawk hmun ah an feh ti an theih lo ruangah an innsang pawl cu an thinhar zet.\nRalhrang In An Kaihmi Mino (6) Cu An Tlansuahter Ih An Dunglam Ihsin An Kap That


Zo Thawn Hman Bang Ka Duhlo | VCTH\nZo Thawn Hman Bang Ka Duhlo\nHome » Cahram » Zo Thawn Hman Bang Ka Duhlo\nBy vcth on September 16, 2013.\nTipi kap um khua pakhat ih um ka si. Cui tipi cu a tum tuk lo nan, thli cu a tam zet. Zaanlam tin te exercies tuah dingin ka va feh ṭheunak a si. Tuni cu—tipi kapih lungto parah to in thu ka ruat. Cumi cu– Thuanthu pakhat a si.\nKa thuanthu cu hitin a si:\nVoikhat ah tin-baw (lawngpi) pakhat cu—Tipi thuanthum ah an feh rero lai fangah thilsia, ruahsia nasa zetin a hrang ruangah cui lawngpi cu ti sungah a pil ta. Lawngpi sung ummi lakin minung 7 lawng an luat ih- Lawng pakhat thawn an rak hmuak.\nThi loin lawngte parih an thleng mi hi an vanṭha tin kan ti thei pei maw? Lawngte parah minung 7 an um. Cumi sungah mi pakhat cun a vanṭha ih lawng parah a thleng tin a ruat lo. A mah hi thil hmuh daan a ṭha zawng in ruat theilo/ hmu thei lo tu “Pessimist” pakhat a si. Leilungpi ah a ṭha timi pawl hi ngaingai ahcun minung pawl kha harsa sinsin dingih a bum rero tu a si. Curuangah a ṭha timi pawl hi ngaingai ah a ṭha a silo tin a ruat. Atu tla kan lawngpi a siat ih lawngte parah kan thleng mi hi kan vanṭha ruangah asilo. Harsa/Rathei tuar ding caan sau sawn ding hrangah a cang mi thil pakhat tin a hmu.\nLawngte parih a dang pakhat cu- mah hrang lawng ruattu “Egocentric” pakhat a si. Amah hrangah taksa lam le paisa thilri ziang hmuahhmuah mi hnakin ngah sawn a duh mi a si. Atu lawngte parah tla nuam te um theinak ding hrangah itnak hmun kau nawn a lak ih a zau lohli.\nLawngte parih a dang pakhat cu- A thazawng ih hmu thiam ringring tu “Optimist” pakhat a si. Optimist pakhat si vekin– a hlatpi kha a zoh ih– tikap kan thleng zik ko ding tin a ṭong phah rero.\nLawngte parih a dang pakhat cu- thu thei duh zet mi “Observer” pakhat asi. Observer pakhat a si vekin Tipi ih um daan, wave pawl ih a feh daan, lawng parih minung pawl ih um daan, ei le inn um lo ih an buai daan, lawng a siat rero mi pawl le a hmu mi hmuahhmuah record a tuah tum rero.\nLawng parih a dang pakhat cu- midang bawm mi hi a ṭha tin ruat mi le a tuah ringring tu “Altruist” pakhat a si. Midang hi bawm ringring ding a si. Midang pawl bawm ding lawnglawng a tum rero.\nLawng parih a dang pakhat cu- A ṭha mi le, a ṭha lo mi pawl hi mah lawng thei in kan tuar ringring ṭheu ti tu “Stoic” pakhat a si. Zianghman tla a zum lo. A zum mi cu- Tipi sungah mah le mah ka that aw men ding tin a ruat rero. Ti sung dawp ding maw dawp lo ding ti a ruat rero.\nNetabik pakhat cu- leilungpi ih thu ziang hman thei hrih lo mi nauhak te pakhat a si. Tikap thleng loin zaan var tipi sungah lawngte thawn um ding tla a ṭih lo. Thilsia ra sal ding ti tla ṭih ding a thei lo. Cui nauhak pate cu lawng a siat le a siat vekin ti sungih pil ding a si mei. Cumi hrangah ruat tla a thiam lo, ṭih ding tla a thei lo.\nLawng parih minung pa 7 hi leitlun ah a cang ṭheu mi thuhla pa 7 kha sim duh mi a si. Leilungpi parah a ṭha zawng in hmu tu tla an um. A tha zawng in hmu nan, ngaingai ah a ṭha mi pawl ṭuan thei lo tu silo ding tla a ṭul. A ṭha lo zawng in zohtu, hmu theitu tla an um ding. A ṭha lo zawng in zoh tuk ruangah kan thinbang ding ih ziang hman tuah thei nawn lo ding vek cang lo ding tla a ṭul.\nMah hrang lawng ruattu pawl tla an um. Cumi pawl cu mi dang pawl ziang tluk buainak an tong hman sehla… poi lo tin an ruat. Cumi ruahnak thawn mai lennak lawng ruat in leilungpi siatsuah tertu pawl an si. Midang bawm ding ruat hi a ṭha tin ka hmu. Asinan, himi vek minung pawl hi leilungpi ah mi mal zet an si tin kan hmu thei.\nNauhak te vekin le zianghman thei lo, zianghman thupit ter loin a cang mi vekin umtu pawl tla an um ding. A caancaan ah cang, siat caan ah siat in amah te a ṭha leh ding tin ruat pawl tla an um ding.\nTampi an um ding tin ka ruat rereo……….\nKei teh khui vek minung ka si pei tin ka ruat……\nKhuimi sungah hman ka tel duh lo tin ka thinlung ihsin ka ṭong laiah— ka tonak lungto ah tisuar cu— na nawn in a rak thleng\nKei tla ka ciar ṭheh……\nTipi thuanthum ih tisuar aw pawl tla in hnihsan rero tin ka ruat ngah………….\nOne Response to Zo Thawn Hman Bang Ka Duhlo


Tedim Ah Palik 3 An Kah That Hnu Ihsin Khuasung Cu A Reh Reprep – Meifar\nAugust 25 zinglam nazi 11:00 hrawngah Chinram, Tedim ah palik 3 an kap that, palik 3 cu Myanmar Economic Bank kiltu an si. Palik kap thattu cu zo an si ti an thei hrih lo, bank hnaṭuan pawl khal bank dunglam ihsin an rak tlansuak thluh.\nPalik kap thattu pawl cu bank sungah an lut ih sumpai an lak hnuah an tlan tin kiangkap um pawlin an rel, a hmun ah ralkap le palik pawl an va thleng zo ih bank khal an khar, hmuhtheih in zingzoinak an tuah hrih lo nan khuasung mipi pawl cu an vaksuak ngam lo ih an khausung cu a reh reprep.\nTualsung mi pakhat in “Minung 4 cu meithal tawi kengin bank kiltu palik 3 an kap that. Cumi hnuah bank sungah an lut ti kan thei, tu’ah zohman leng kan suak ngam lo. Khuasung mipi zaten kan suak ngam lo ih khuasung cu a reh reprep. Tedim PDF pawl cu an si lo an ti, asinan himi thuhla ah Tedim PDF in ziang thuhla hman an suah hrih lo” tin BBC hnenah a sim.\nSun nazi 1:00 ah Kalaymyo ihsin ralkap helicopter pakhat cu Chinram lamah a zamsuak. July thla ihsin Chinram, Tedim ramsung cu Covid-19 in a nuai ciamco ruangah kahawknak a thleng tuk nawn lo. Tui thla sungah cun tu hi ahmaisa bik an kahawknak a si.


Thihpi Tlak Sualnak - Chinland Today Media\nThihpi Tlak Sualnak\nJanuary 25, 2010 12:58 am·0 comments\nAtu ahcun nan riah a sia, sikhalsehla ka lo hmu saal dingih nan thinlung cu lungawinak in a khat ding; cuih lungawinak cu zohman in an lo long thei nawn lo ding. -Johan 16:22\nKum zabu paruklai ih an rak nganmi thihpi tlak sualnak pasarih ih thu na thei cia ko ding. Cu pawl cu: tisa hiarnak, rawl pham, duhham, zaangzel, phuhlam, iksik, le hngalnak pawl an si. Kum zabu pali lai ih an nganmi ahcun riahsiatnak khal a tel nain netalam ah an telh saal nawn lo.\nMi hrekkhat cu thinlunglam lungawinak thluasuah an co. Lungawi ringring vek an bang. An hni siamsi ringring ih haa tthuahnak sii an cawngia hmang ti ruah pangnak. Mi hrekkhat cu ninghang riahsia ringring an bang. Nunnak ih phurrit an vuihram ringring. Harsatnak in mi tha a nauter, ti cu zo in so kan el thei ding?\nLungawinak thluasuah hi mikip ih comi a si lo kan ti ttheu. Kan theih ttulmi cu Jesuh in a dungthluntu pawl pek dingih a kam hngaimi pakhat cu lungawinak a si. Riahsiatnak in kan thinlung nehkhuh lo dingin kan do a ttul.\nJesuh in, “Cuih lungawinak cu zohman in an lo long thei nawn lo ding,” a ti (Johan 16:22). Lungawinak cu Thlarau rah phunkhat a si (Galati 5:22). Riahsiatza kiangkap thil cangmi ih khatlam ah hmailam ih co dingmi lungawinak cuan thei dingin kan thinlung thazaang pe dingah Bawipai’ hnenah bomnak dilngen uhsi! (Hebru 12:2).\nBawipa Jesuh, Nangmah lawng in lungawinak dik in pe thei,\nMinung thinlung ih riahsiatnak na theih ruangah;\nSunlawinak taanta in mi thinlung neh dingah lei ah na ra,\nKumkhua hrang veikhat, sualnak hrangah tuar dingin.\nLungawinak cu caan tinte ah a rahmi Thlarau rah a si.


A Vei (3) Nak CBANA Youth Conference A Hlunghlai Ding - Chinland Today Media\nMay 19, 2017 4:25 am·0 comments\nUSA ih um Chin mino pawl tonkhawm thuruahnak cu a ra lai dingmi May 26 – 28 tiang Midland, Texas, USA ih Christian Fellowship Church of Midland ah neih a si ding. An khamwpi ih thupi hrangah “Muvanlai Bang Cak Le No In” timi a si ding ih Kawhhran 25 ihsin Mino pawl an tel ding. Myanmar ram ihsin a hleice in Praise and Worship hruainak lam hohatu dingah Zan Te ( Numberz 12) Guitarist le Thuthangtha simnak le Hmailam Chinram le Chin Mino thuhla relpi dingah CCIT ih Professor Pastor Lal Biak Hnem pawl khal in an tel pi ding.\nHi a vei thumnak CBANA Mino khawmpi ah thulu pali pawl hmangin thuhla zirhnak thawn caan hman a si dingih Mino thutiinak Youth Talk khalin caan hman a si ding. Thulu pali hrilcia mi pawl cu : Thlarau Thianghlim (Holy Spirit), Mino le Zumtu Ngaizawngawknak (Youth and Christian Dating), Baptist Rothil, Zumnak le danglam thupitnak (Baptist Heritage, Faith, and Distinctive), Tuilai leitlun ih mino hmaton sualsuah ding mi (The Challenges of Young Christian Today) ti pawl a si ding.\nZirhtu ding pawl tla cu, Rev. Dr. Biak Hlei Mang , Rev. Dr. Thian Nun Piang , Rev. Thomas Suisan Lal Rev. Dr. San No Thuan pawl an si ding. Youth Talk hrang ih thupi hril mi pawl cu, Youth and Mental Health, Youth and Social Media, Youth and Higher Education timi pawl a si ding.\n“Tukum kan Khawmpi hi Texas ih kan tuah ruangah suksonak a harsa deuh hleiah, State tam nawnah High School Graduation a um ruangah kawhhran 15 lai an ra tel thei lo ding. Asina’n, tuanvo neitu lam le innteek pawl nih a tha theibikin USA ih Mino pawl thlarau taksa thansonak ding le Pathian thangthat tlangnak dingah kan titheitawkin kan zuam rero. Hmailam ahcu, USA lawng siloin, Burma telin leitlun ram dang ih kan Chin mino tampi kan khawmpi ah in ra telpi theinak ding lamzin hawl dingin kan timlaam” Justin Thang, Coordinator: CBANA Youth Conference cun Chinland Today Media hnen ah a sim.#


Tulai Leitlun Lehpannak Lam - Chinland Today Media\nNovember 22, 2012 5:15 am·0 comments\nTulai futbawl: Premier league:\nKan dungzarh EPL cu nasazetin thlengawknak a um. Leitlun zuamawknak ah Premier League in fan a ngahbik ih zoh an nuambik ti cu a fiang nasa. Ziangahtile hminthang Man U le Chelsea khal team fatezetin an neh. Team fate kan timipawl khal team hminthang in an nuai ciamco thei lo khi an zoh nawmnakbik a si. Norwich cun Man U cu 1-0 in an neh ih Westbrom in Chelsea cu 2-1 thotho in an neh. Asinan Man City cun Villa cu 5-0 rorin an sawp ih Arsenal khal in mi pahra lawng Hotspur cu 5-2 in an sawp neknek ve. Liverpool khal in nehnak a co ve.\nCuruangah City cu an sangbik ih man U in dawt. La Liga ah cun Bacca le Real in an tum mi veve an neh. Kawl 3 sungah Messi in kawl 2 a thun nan Real ih kawl 5 sungah Ronaldo in a thun ve lo. La Liga hi hminthang tamzetnak a sinan Bacca le Real lawng an si ih a dang club cu annih pahnih ruah cun an fate zet.\nAn League zate lektu zate man le Real le Bacca ih lektu pakhat man an bangaw ti theih a si. Cutluk in an tlauawk ruangah mipi hi club pahnih tawnawk lo ahcun a zohtu an um tuk lem lo. Italy Serie A cu makzetin hminthang deuhpawl hmuahhmuah an draw-aw thluh. Juvi, Inter, AC le Napoli pawl in tui zarh cu point khat ciar lawng an ngah.\nTorres khal ka hmang lo mei ding:\nChelsea Manager Di Matteo cun kawl thun thei dah lo Torres cu kan club tthatnak a si ahcun ka hmang nawn lo ding a ti. Torres hi vei 6 sitah kawl 1 lawng a thun ih an manager a beidawng deuh thlang a si. Asinan sawn hi an dawi men thei ti thuthang a um nasa. Premier league tum 4 ah point 2 lawng a hmu ih champion league khal ah an umhmun a hnget cuang lo. A aiah Bacca manager hlun Guediola hman an dawr zo ti thuthang a um.\nATP world tour ah wolrd No. 1 Djokivic cun No. 2 Federer cu a neh ih kum 2012 cu nehnak thawn a thlah a si. Hi tumah Djokovic in 7-6 ( 8/6) 7-5 in a neh fangfang ti theih a si. Federer hi kum upazet a si zo nan a thiam nasa lai. A lekdanah cun mark a la tamin a lek mawi zet nan a ttul loih tisual pang mi a ngah tamtuk ruangah a cahlonak bik a si. ATP Wolrd Tour hi England khawpi London ah neih a si ih leitlun ih tennis thiam deuhpawl lawng tel theinak a si.\nLeitlun ih zohtu tambik: Leitlun bawhlung khawvel ih zohtu tambik( mipi tambik) hi Germany Club a si. Ziang vek club fate an sit khal asile mipi an khat mermer ringring. Mipi lamih sumlut tambik le TV lamih sumpai lut tambik khal an si. Germany hin bawhlung hi an atcilh a si bik. Tohkham lawng hi a um dah tuk lo titheih a si.\nPremier League Thuthang Tawi\nRobin Ver Persie Ih Hat-trick Thawn Manchester United Cu EPL Champion Asi Zo\nFootball Season Thar


A Sentet Lai Ih A Rualpa Tei Innsang A That – Meifar\nA Sentet Lai Ih A Rualpa Tei Innsang A That\nMay 4, 2022 ah Thailand mipa kum 29 mi Min Chuemchum in a sentet lai ih a rualpa tei innsang member 3 a that. May 4 sun ah an inn ah ava leng ih an rak um lo, a rualpa ih pi kum 58 mi lawng arak um. A pi in bazar an va kai lawk a tiih innsung ah a hngak.\nA rualpa kum 27 mi Sarawut le a nupi Kornwika (kum 37) cu an thleng ih Chuemchum in arak hmuak. An motor par ta thilri bungrua khal a thiarbawm, Sarawut le a fapa kum 5 mi cu innsung ah an va lut ih Chuemchum in a thlun. A rualpa thawn coka ah an va feh ih meithal in vei 10 a kap, a hmun ah a thi cih.\nCun, sangka kiangih um a rualpa ih fapa kum 5 mi khal meithal in vei 7 a kap hnuah an tual ih um a rualpa ih nupi cu vei 5 a kap. Inn dunglam ah ava tlan ih a relh, a rualpa ih pi cu a kap lo. Tualthatnak ah meithal vei 20 rori a hmetpuak, amai meithal le a rualpa ih meithal a hmang.\nVengsung mipi pawlin meithal awn an thei ih palik pawl an ko lohli, an inn hmai ah mipi an um tam zet ih tualthattu cu innsung ih aum lai ruangah palik pawlin mipi cu an tlanter. Palik pawlin an pel rero hnuah tualthattu cu an kai ngah.\nThu an suhnak ah Min Chuemchum in, “Tunaite ah ka nu cu ritheihsii thuhla ruangah palik pawlin an kai ih kum 25 sung thawngtla dingin a thu an ṭhencat. Ka nu in sualnak zianghman anei lo, a innsung ih ritheihsii an hmuhmi cu ka rualpa Sarawut ta a si. Sarawut in a ritheihsii cu ka nu tei inn ah arak thup, curuangah ka that” a ti.\nRalhrang Remdaihnak Meeting Ah Hriamkai Pawlkom (5) An Tel Ding\nPastor Cawl Zo In Kawhhran Sumpai Tam Zet A Ru


Muse Ih Hnaṭuan Nunau Te A Hlo – Meifar\nOctober 8, 2021 admin Myanmar 0\nShan-China ramri ih hnaṭuan nunau kum 17 mi a hloh thu theih a si ih an hawl rero lai. Shan State, Namtu Township, NaPin khuami nunau kum 17 mi Ma Shwe Zar le a pasal Sai Tun Win cu September 18 sun ah Muse khawpi ah hnaṭuan dingin an feh.\nMuse an thlen hnuah hmun dangdang ih hnaṭuan dingin an ṭhenaw ih cutin a hlo lanta. A hloh sun ah a pasal thawn an biaaw ih hnaṭuannak ihsin a tlung hrih lo thu a sim, cumi hnu ihsin a phone tlang thei nawn lo.\nAn pu a phone ih an pu in hnaṭuannak ihsin a tlung zo arak ti cu thilumdan theithiam loin a pasal cu a mangbang tuk. Sai Tun Win in “An hnaṭuannak hmun address khal ka thei hrih lo. Siangpahrang inn kiangah ti cu in sim ta, rualpi pawl thawn an si ruangah a cipciar cun ka rak sut lo” a ti.\nMa Shwe Zar ih a hloh thuhla cu inn lam an theihter hrih lo, an pu le a rualpi pawl khal thilumdan an sut rero lai ih an relfiang thei hrih lo. Sai Tun Win in a nupi a hloh thu cu palik le ralkap hnenah a report zo.\n“Nan rak hmu asilen 09-426-772-048 ah in sim thei hram uh” tin Sai Tun Win in a tarlang. Comment pawl zoh tikah China ramri Muse khuasung ah nunau hlo an tamtuk zo ruangah ralring a ṭul tuk an ti rero.


Isaiah ca-uk hi BC 700 hrawng, Jerusalem ih rak um profet maksak pakhat Isaiah an timi pa ih hmin laak in an bun mi ca-uk a si. Hi ca-uk hi ṭhen thum ih ṭhen a theih: (1) A tumpi 1-39: Himi sung thu hi thlanglam ram Judah kha a ram kiang um Assiria in do dingih a hro lai ih a cang mi thu a si. Judah pawl an nunnak ahhin ṭih ding ngaingai mi cu Assiria ih donak siloin an miphun pi ih sualnak le Pathian thu an ngai lonak le Pathian an rinsan lonak sawn a si deuh ti hi Isaiah ih hmuh daan a si. Curuangah Isaiah in mipi le hruaitu pawl thudik le fel in an umnak dingah le Pathian thu an thlun lo a si le siatnak an tonnak ding thu ṭongfang le thuṭhim cawnnak in a hmuh sak. Cui tlunah leitlun ih ral daihnak a um theinak ding thu le David tefa sin sung ihsin siangpahrang ṭha a suahnak ding thu khal a sim a si. (2) A tumpi 40-55: Hi caan hi Judah pawl mi tampi Babilon sal ah an taang ih thinpit le ruahsannak nei nawn loih an um laifang caan a si. Pathian in a minung pawl nunnak thar thok sal dingin le an umnak Jerusalem ah a hruaikir ding a si ti thu profet in a phuang. Himi sungih hminsin tlak mi cu: Pathian cu san thuanthu ih Bawipa a si ih a minung pawl hrangih a tumtah mi sungah mi phunzakip hnenah hnaṭuan ding le Israel pawl ruangah thlawsuah ngah dingnak thu tla a tel. “Bawipa Riantu,” timi thu a simnak zawn (Isa 52-53) hi Thukam Hlun sungah cun theih tambikmi a si. (3) A tuumpi 56-66: sungih thu cu Jerusalem ih a ra thleng kir zo mi pawl hnen ah Pathian in a thutiam mi a kim ter ding a si ti thu an zum ngah thluhnak dingah forh le thapeknak a si. Felnak thu, Sabbath ulhnak thu, raithawinak thu le thlacamnak thu zirhnak tla kan hmu. Ciinken ding tlak mi thu cu 61:1-2 sungih um mi Jesuh in hnaṭuan hram a thawh tikih a hman mi ṭongfang hi a si.\nRalrin peknak le tiamkamnak (1:1-12:6)\nHnam tinkim a hremnak (13:1-23:18)\nLeitlun thu a ṭhennak (24:1-27:13)\nRalrin peknak le thutiam salnak (28:1-35:10)\nJudah siangpahrang Hezekiah le Assiria pawl (36:1-39:8)\nThutiamnak le ruahsannak thuthang (40:1-55:13)\nRalrin peknak le thutiamkamnak pawl (56:1-66:24)\n1Amoz fapa Isaiah in, Judah siangpahrang Uzziah, Jotham, Ahaz le Hezekiah pawl san ah, Judah le Jerusalem hrangih Pathian ṭongkam a theih mi cu hiti in a si.\nPathian In A Minung Pawl Nun A Sim\n2 Bawipa in, “Maw lei le van, ka ṭongmi hi thei uh. Ka cawm mi ka faate pawlin in dodal a si. 3Caw in a neitu an thei; laak khalin an bawipa ih rawl peknak kuang an thei. Asinain ka minung Israel cun cutluk hman an thei lo. Zianghman an thei bembem lo a si,” a ti.\n4Maw Israel, nannih misual, mimawh, thilṭha lo lawnglawng a tuah ih nawhthuh a ei mi minung pawl, nan cemthla a si. Nan sualnak in a lo dirhthlak a si. Bawipa, Israel ih Pathian thianghlim cu nan dungtun a si. 5Ziangruangah ral nan tho ringring? Nasa sinsin ih hrem nan duh maw si? Maw Israel, na lu cu hma in a khatih na thin le na lung cu natnak a tuar. 6Na kezim ihsin na luthlung tiang a dam mi khui hmanah a um lo. A pem mi le a dup mi le a bauh mi hlir in a khat a si. Na hma pawl cu kholhfai mi a si lo, tuam mi khal a si lo. Sii hnih mi khal a si lo.\n7Nan ram cu siatsuah ṭheh a si ih a ṭhing reprep; nan khua pawl cu meisa in a kaangṭheh zo. Nan mithmuh rori ah miphundang pawlin nan ram cu an lakih an siatsuah ṭheh a si. 8Jerusalem khua lawnglawng a taang ih anih khal cu ral ih kulh ṭheh mi khawpi a si; sabit hmuan ih hmuan kiltu deu le fanghma hmuan ih sak mi thlam vekin bawmtu le ṭantu neilo khawpi a si. 9Cungnungbik Bawipa in mi hrekkhat pawl zuah hlah sehla, Sodom le Gomorrah khua vekin a hloral ta mi khawpi a si zo ding.\n10Maw Jerusalem, na minung le na uktu pawl cu Sodom le Gomorrah minung le uktu bangtuk an si. Na hnenih Bawipa ṭongkam hi ngai ṭha hnik. Kan Pathian ih a lo zirh mi hi ruat ṭha hnik. 11 Bawipa in, “In pek ringring mi thawinak pawl hi ka duhzet ah maw nan ruat? Thawinak ih nan ur mi tuu pawl le nan ṭilva thau zetzet pawl hi ka khop zo. Nan caw, nan tuu le nan me thisen pawl hi ka ningtuk zo! 12In biak tikah hipawl rak keng dingah zoso a lo fial? Ka Biakinn sung ra hnaihnok tu dingah zoso a lo sawm? 13Nan thil pek mi pawl hi zianghman ah a ṭhahnem lo. Rimhmui nan pek mi pawl hi ka fih a si. Nan Thla Thar Puai pawl, nan Sabbath pawl le nan pumkhawmnak pawl hi ka tuar thei nawn lo. Nan sualnak in a siatsuah ṭheh zo a si. 14Nan Thla Thar Puai le nan ulh mi nan puai pawl hi ka hua. Ka hrangah thilrit an si ih ka tuar thei nawn lo a si!\n15Baan pharh in thla nan cam hman ah ka lo zoh lo ding. Ziangtluk tam ih nan cam khal le ka lo ngaisak lo ding; ziangah tile nan kut cu thisen in a khat a si. 16Thiangfai in kholh aw uh; ka mithmuh ih nan tuah rero mi thilsual pawl hi tuah nawn hlah uh. A si, thilṭha lo tuah cu baang thlang uh; 17Thilṭha tuah zir uh. A dikmi hawl uhla, hremnak a tuartu pawl bawm uh. Nu le pa neilo ngakṭah pawl bawm uhla nuhmei pawl ṭan uh!\n18 Bawipa in, “Ra uhla kan ruat tlang hnik pei. Nan sualnak cu sen-eu bangin sen hmansehla, vur bangin ka lo thiangfai ter ding; sendup bangin dup hmansehla tuuhmul bangin ka lo vaar ter ding. 19Ka thu nan ngai a si ahcun hi ram ih a suah mi thilṭha nan ei ding. 20Asinain ka thu nan eel ih in dodal a si ahcun nan thi rori ding. Bawipa keimah in ka ṭong zo a si,” a ti.\n21Rintlakzet a si mi khawpi cu hlawhhlang ah a cang. Khuahlan ahcun miding pawl umnak khawpi a si; atu ahcun mithat pawl lawnglawng an um. 22Maw Jerusalem, khuahlan ahcun ngun bangtuk na rak si; atu ahcun man neilo na si. Khuahlan ahcun sabit zu thawzet bangtuk na rak si; atu ahcun tidai lawng na si. 23Na hotu pawl cu ralthotu le rukru pawlih rualpi hlir an si. Thu an rel tikah nu le pa neilo farah pawl an ṭan dah lo ih nuhmei pawlih thu cu an ngaisak dah lo.\n24Curuangah, cungnungbik Bawipa, Israel ih Pathian, a maksak mi ih a sim mi hi ngaiṭha aw; Bawipa in, “Ka ral ih a cang zo mi na parah hin phu ka la ding; cuticun hnaihnawhnak in pe nawn lo ding. 25Na parah ka thinhengnak a thleng sal ding. Thir an ser vekin somei ah ka lo ser dingih na balhnak hmuahhmuah cu ka hlon thluh ding. 26Khuahlan ih hotu le remruattu pawl vekin hotu le remruattu a thar in ka lo pe ding. Cuticun Jerusalem cu a dingmi le rinsantlak khawpi ti ih kawh a si ding,” a ti.\n27 Bawipa cu a ding mi a si ruangah Jerusalem cu a hum dingih sual a sirtu hmuahhmuah a run ding a si. 28Asinain a sualtu le amah a dotu hmuahhmuah cu dip ṭheh in a rial dingih amah a hnongtu pawl cu a that ding a si.\n29Thingkung nan biak ruangah le hmuan thianghlim sungih milem * 1:29. Hmuan sung milem –an hmuan sungah milem an retih an rak biak. Lo rawl ṭha seh ti zumnak nei in an biak a si. nan biakmi ruangah ningzak in nan um ding. 30A thi mi sasua kung vekin nan vuai dingih zohman ih tidai toih lo hmuan vek nan si ding. 31Hramro cu meici fate in a kang thei vekin micak le mi nasa pawl khal anmah ih thilsual tuahnak in a siatsuah dingih cuih siatsuahnak cu zohman in an mit thei nawn lo ding.


HMUH THEIH LO MIPA - Chinland Today Media\nDecember 27, 2008 3:01 am·0 comments\nKan zumnak a thoktertu le a famkimtertu Jesuh kha catbaang loin zoh uhsi! Hmailam ih a co dingmi lungawinak a tumtah ruangah thinglamtah parih thihnak hman a tuar ih atu ahcun Pathian tokham vorhlam ah a to. – Hebru 12:2\n– Zekhariah 7-9\n– Thufim 29:21-27\nNauhak ka silai ah “Hmuh Theih lo Mipa (The Invisible Man)” timi cabu in i hiipzet. Cubu sungih lemcang thupibik ih um daan cu kukrelh vekin minung ih hmuh thei loin a um. Taksa thawn a um ahcun hnipuan a hrukih a hmai a tuam, a duh tikah a hlo lala.\nMi hmuahhmuah in mit hmuh lo Pathian hi cutivek ah kan ruat pei maw? ti’n ka ruat ttheu. Mit hmuh lo Pathian an ruah daan hla pakhat an phuahmi cu:\nKumkhua nung, hmuh theih lo Pathian lawng a fim,\nTleunak sungah ton theih a si lo;\nMit in kan hmu thei lo.\nHih hla in Pathian cu mangbangza a si zia le hmuh theih lo a si zia a phuang.\nKan lo thangtthat Bawipa,\nLo hmu thei dingin in bawm aw;\nTleunak pheenthlam in a lo pheen.\nPathian cu hmun hlapi ah, ton theih loin a relh ti’n kan ruat. Hmanseh, ton theih mi Pathian kan ttul ih Amah thawn tican a neimi pehzom awknak ziangti’n kan nei thei ding daan ka ruat.\nTon theih sihmansehla Pathian cu ziangvek a si ti famkim te’n kan thei dah lo ding. Curuangah Jesuh cu Pa Pathian hmu dingah (John 14:8) le amah thawn naihte ih kan um theinak dingah a ra. Khrih cu hmuh theih lo Pathian ih hmuihmel langnak a si (Kolose 1:15).\nPathian cu hmuh theih lo a si hlei ah kan theih baan lomi a si. Hmanseh Jesuh in Pathian cu ziangtluk in naih ti hmuh dingin a ra. In naih taktak a si.\nPathian ih laksawng tumbik in peekmi cu\nkan hnenih in umpimi hi a si.


MAH LE MAH RINSAN AW IN: Chinram Khui Na Feh Ding? – Buannel News\nMah le mah rinsan ih todelhawknak a tum lo mi ram cu a ding suak taktak dah lo ding. A se bik dinhmun khal a tawn tlang thei lo dingih dung ah a tawlh sinsin ding. Mah le ke ih din tum lo le ding ngam lo minung pawl cun, an duhmi le tumtahmi thleng thei dingih an tul mi cahnak an nei lo, theih le hmuh hrih lo mi bawmtu le thil thleng ding hngakin an um ve menmen.\nKan Chinram thansohnak dingah, “ramdang bawmtu” an um lawnglawng ah a cang thei ding ti’n kan ruatih hi kan ruahnak parah kan thumaw tuk asile thil tihnung zet a si. Midang le ramdang hnen ihsin bawmnak lawnglawng rinsannak cun mai ke ih din tum lonak le din paih lonak mi a thlen. Culawng a silo, hi vek ruahnak kan nei asile, zum le ruah vekin bawmnak a um lo tikah beidawng mangbang in um phah a theih.\nA hleicein zalennak hmu dingih hna kan tuan rero laiah mah le mah rinsanawknak kan nei lo asile umzia a um nawn lo. Curuangah, mipi cu pawnlam bawmnak lawnglawng beisei lo dingin zirh ding a si. Kan hmailam can ih kan dinhmun ding cu pawnlam bawmnak parah hngatawter loin kanmah le kanmah kan rinsanawknak parah hngatawk ter sawn ding a si.\nMidang bawmnak lawnglawng rinsan cingin mah le mah hngetkhoh zetin sawh hngetawk a theih lo. Mah le mah rinsanawknak lawngin hnget zetin a tuahawk theih. Hngetkhoh zetih sawh hngetawknak um loin nehnak ngaingai a hmuh theih lo. Curuangah, nehnak ngaingai co theinak cu mah le mah rinsan awknak parah a um.\nKanmah te tan lain kan tuan rero hnu lawngah nehnak co thei dingih in dipdaltu le khamtupawl cu a tifeldan kan thiam ding. Mai innsang le umnak ramih theihtawk tan lain todelhawk kan tum hnu lawngah pawnlam khalin bawm caknak in nei thei. Curuangah, mah le mah rinsanawk thiam lotu cu ram le hnam duhdawtu ngaingai le hnamdamnak hrangih a netnak tiang hnatuan tlak ngaingai an si thei lo.\n“Chinram cu kan ram a si” tiih au rero lawng khal a tawk lo. Tawngkam men le au reronak men in rampi a dingsuak ter thei lo. Theihtawk suahin a takin hna kan tuan a tul. Tawngkam cu tuahnak in a thlun a tul fawn. Asinan, hi tuahnak le tawngkam cu a dikmi lamzin le policy parih a hngatawk lawngah hlawhtlinnak a hmuh theih.\nCuruangah, a dikmi lamzin le policy zawhin kan au ih hna kan tuan asile hlawhtlinnak kan ram hrangah kam hmu thei ding. Zalennak hmu dingih kan cangvaih rero lai ah siseh, kanram in zalennak a hmuh hnu khal ah siseh, a dik mi lamzin zawh in mah le mah rinsanawin hna kan tuan vivo ahcun kan Chinram cu kan tungding thei tengteng ding.


Malaysia Ah Chin Mi Kaihkhih Thok; Kawlram Mi 900 Kai Zo - Chinland Today Media\nJune 6, 2013 3:56 am·2 comments\nKuala Lumpur: Kawlram sungih Buddish le Muslim buainak kaikang cun Malaysia tiang a thleng peh vivo. Malaysia ih Kawlram um mi 900 lenglo tui thuthang ngan a si tiang kai an si zo thu Chinland Today cun thuthang kan dawng.\nChin mi pawl um tam zet nak hmun Kuchei Lama, Kutaraya, Maluri, Pudu veng pawl ah tuini ihsin kaihkhih a luar zet ding tiin Joel Cung cun Chinland Today hnen ah a sim. ‘Hi veng pawlah mi ziangmaw tizat an kai zo ih an kai bet vivo lai ding’ti khalcun a sim.\nMalaysia ih vantlang mipi hotu pawlkom tumbik pathum, Chin Refugee Community , Falam Refugee Organisation , Alliance of Chin Refugee pawl khal in hi kaihkhihnak ah zianghman bawm thei mi an nei hrihlo ti khal cun thuthang kan dawng. ‘UNHCR card a neizotu mi pakhat lawngte a sungte pawl ih UN an bia ih a zan ah an thlah kir sal, CRC, FRO, ACR pawl ih tawlrel mai theih ding thil a banglo, sakhua ruangih buainak a si ih a daih rei ka zum’ ti khal cun Joel Cung, Lai Christian Fellowship ih Evangelist, Hruatu thuthang ih Join Editor cun Chinland Today hnenah a sim.\nA leng vaksuak mi pohpoh cu zo ti umlo in kaihkhih an si ruangah ralring zet ih umding khal in Malaysia mipi pawl a cah. Hi kaihkhih hi Hari Raya Malay Muslim pawl ih puai, hmaitla tiang lai a daih ding zum a um zet ti khal cun Joel Cung cun Chinland Today hnenah a sim.\nHi tiih an kaihnak san bik cu Kawlram Buddhists pawl ih hmuhsuamnak phuba laaknak ah ti’n Rohinya pawl in Kawlram mi an that, thah vivo an tum ih curuangah Malay palik pawl in himi thahawknak (thisen luannak) um lo dingin atu vekin mi an kaih ciamco-nak a si. Hih Muslim Rohinya pawl hin Kuala Lumpur le Selangor kiangkap an sirhsan bik ti khal in thuthang dawn a si.\nKan dung zarh ah Kawlram mi nunau 3 Malaysia Selayang ah thah an tuar zo ih tui zarh pakhat le mi 5 zato kai tiangih hliam awknak an tuar zo.\nUNHCR Card Kai Pawl March Ah Kutzung Nam Ding\nThawmlian Bawi says:\non June 6, 2013 at 8:40 am\nthla kan cam nat sat tul\non June 7, 2013 at 1:29 pm\nPathian lawng rinsan uh!


Joe Biden in White House innrangpi pumpihlum a Kholh Fai Tum | Falam Online Media\nUS President sileh dingih ruahmi Joe Biden cu US rampi President dinhmun in White House innrangpi sung ih a luh thok hlan ah inn-sung pumpihlum a kholhfai thluh tum tiah General Services Administration ṭuanvonei mipakhat in Politico hnen ah a sim.\nPresident Donald Trump telin White House thawn pehpar awmi ṭuanvonei mipum 40 lenglo in Covid 19 nat an kai ruangah ralrin nakah ti`n tuvekin US President umnak White House innrangpi cu a pumpihlum rorin kholhfai an tum a si.\nPu Trump White House ihsin a suak hnu, Biden lut hlan nazi 5 sungah innrangpi ih room 132 pawl cu kholhfai ṭheh an tum ti a si ih Sangka kerkawm, meisa vannak, itkhuntang, sangka copza tiangin an kholhfai tum a si.\nHih thuthawn pehpar in Joe Biden team ih ṭuanvonei mipakhat cun “Mr Trump administration team ah Covid 19 nat nei an tamtuk ruangah ralring nakah ti`n hmalaknak kan nei tummi a si.”\nBiden will have White House disinfected after Trump leaves https://t.co/BgrauWQkJ8 pic.twitter.com/OW1hbg1NUb\n“Covid 19 nathrik cu hmuntinkim ah a betthei ruangah President umnakding inn, zung sung, sangka copza tvk cu hlanlai ih Khuasia dawi suak thianfainak an nei ṭheu bangin hrutfai thluh a si ding” tiah Mail Online hnen ah a sim.\nWhite House historian Kate Andersen Brower khalin “Pu Trump a suak veten Biden team staff 95 cun bungrua hmuahhmuah an pack thluh dingih Pu Trump ih thil tantami hmuahhmuah thianfai thluh a si ding. Innsung thilri nem deuh pawl cu hlonthluh an si ding.”\nIt’s going to need an exorcism. https://t.co/IuvYFeDSmU\n— Thom Hartmann (@Thom_Hartmann) December 10, 2020\n“President thar le First Lady in innsung thilri hrang ih an duhmi hmuahhmuah cu secret warehouse ta an hril ding” tiah CNN hnen ah a sim.\nTudinhmun ah US rampi hrilawknak cu result fiangfai in a suak zo tiah simtheihzo dinhmun a si nan Pu Trump cun nehnak cotu tiih ruahmi Joe Biden ih sinakding cu herkual letkirsalter tumin cangvaihnak a nei rero tiah US ramsung media tamzet in an tarlang a si.\n← Bible siar in Thangṭhat Hlasak Chin nauhak 4 cu Lawm` an hlawh zet\nLeitlun Inn Ṭhingbik cu a Luahtu umlonak Kum 100 a kim zik thlang? →\nCovid 19 Daan pahbal ih Party tuahnak, Palik in an siim cu Minung 13 an thi phah


LIAN LE NUAM SI NA DUH LE TLAWNGKAI HLAH - Chinland Today Media\nFebruary 8, 2018 11:54 pm·0 comments\nKan khawtlang, a hleice in kan fimthiam zirnak in, kan fatepawl ih ruahnak, thinlung le an hmailam paisa ngahdan ding thu ah, “nehtu le hlohtu” lole “ong le sung” timi zirhdan hi kan cawlhsan a cu. Kan tlawng kailai ah, a tam sawn cu fimthiamnak ngah hnakin, tanta-awk (sung le ong) timi zirhdan hnuai ah kan lut ih – tui ni tiang cutin a si rero lai. Kanmah pakhat cio ih pianpi tlinnak le thiamnak zawnte cu ṭhansohter lam si loin, tlawng cazirnak hrangih tuahcop dan vek ih “tlingbik” si ding ah kan zuamaw ciamco. Hivek zuamawknak ah zatek 15 lawng mihlawhtling timi kan si ih, a dang hmuah cu mai tlinnak hman hmusuak thei loin tanta kan si.\nKa damsung hrang thil ṭul ka tuah hlawhtling, tin mah le mah rinsanawknak neihphah lam loin, thinna le beidong in kan cazir kan ṭheh. Cuhnak ih poi sin mi cu, mi tam sawn cun, kan upat tik ih kan ton ding mi thil ṭul tuahsuak ding ah, timtuahnak nei thei mumal loin mualpho in kan um. Kan tesinfa tiang hivek si vivo ding ah kan duh maw? Hivek “ong le sung” lole “hlawhtling le hlawhsam” um zirhdan ah, a hlawhtling timi khal, a netnak ah hlawhsam a si thotho, ziangahtile milai sinak ih kan thiamnak cu maltefang lawng hmuhsuah ih hman ṭangkai a si. A rahsuah sunnak cu a namen lo – sumpai harsatnak, ṭuansuahmi mal, suahsualnak, thinharnak, cemti neilo\nHivek dinhmun ih mi a siatsuah theidan cu raldo tikih ralreldan thawn ka tahṭhim. Tuluk ralrel thiam hminthang Sun Tzu ih ngan mi lettu James Cleary cun, Ralrel Thiamdan (Mastering the Art of War) timi sungah hitin a ngan:\nMi tampi na thah tikah,\nRiahsia in na ṭap.\nRaldo na neh tikah,\nṬap in na lawm.\nSan a pehpeh, Tlawngcazir dan cu ṭap in kan lawm rerozo – tu cu thleng a cu thlang. Cutin thleng ding ah kanmah pakhat cio in a taw kan thawh a ṭul. Reipi in rak zirhzomi mah le mah khingbaizet le tlaklozet ih ruatawknak cu tanta a cu. Cutin kan nun ah, hlawhtlinnak kan hmu ding ih, kan tefapawl hnen khal ah, an upat tikih mi hlawhtling an si theinak dingah, an ṭul mi kan rohta thei ding. Tlawngkai ruangih in siatsuah phah mi ziangtin kan remṭha thei ding ti kan hmuhsuak ih, kanmai tuarmi hliamhma kan damter thiam le hlawhtlinnak kan hmuh hnu lawngah, kan kiangkap, a hleice in cazir ih umzia kan hmuhdan kan danglamter thei ding. Asinan, tlawng cazirnak lam ih ṭuanvo nei ban cin – nulepa, zirhtu, tlawng uktu, tipawl in mawhphurhnak kan nei cuang. Nonawnpawl in an hlutnak anmahte hmusuak thei dingah, sunglam in kan bawm thei. An pianpi thiamzawng hmusuak in, “a sung le ong” timi tivirh bang ih herkualaw rero sung ihsin suak thei dingah, kan bawm thei.\nHi cabu ih tumtah cu, kanmah le tuini ih minopawl tlun ah, tlawng cazirdan hin ziangtluk in hmual a nei ti langter a si. Kanmah le kan cazirdan, a pahnih in danglamter a har nan, bulpak cio ah malte lai vun zuam a sile a pahnih in kan danglamter thei. Hihi cabu ih hmuitin mi a si.\nPaisa thupibik ah ret in, hi cabu hi ngan a si. Kan damsung ah paisa thu hi theih fiang a thupi. A bulhram bik sumpai lakluh dan le sumsaw umtudan bik theihfiang ding hi tlawng ih zirnak ihsin hmuhsuah a thupi. Santhar khawsakdan zoh tikah, paisa lakdan thupi ih ret lo cu, sa ei lo hanghnah lawng einak hmun ih dum tuahdan thupi ih ret lo vek a si. Mipi cu mihlawhtling, minunnuam le miṭangkai si thei dingin an ṭulsam mi zirh a ṭul.\nTlawngcazir lam ah rem ṭul tampi a um lai. Tlawngkainak ah, tlawngtapawl cun hmat sangbik “A” olten an ngah rero thei nan, sumsaw ngah thei dan thei bembem lo an si thei. Culawng a si lo, khawtlang nuamter ding in lungrualten hnaṭuantlang le umtlang dan khal thiam lo an si thei. Upa cin cun, ṭuanvo ci hnih kan nei: Pakhatnak ah, Tlawng cazirnak ih hliamhma in baih mi damter thiam; pahnihnak ah, mino hrang ṭhahnem dingmi cazirdan thleng ṭul thleng thei dingin, mai tlintawk cio tuah a si. Kan zaten, mi hlawhtling, tefarual thawn lungawi soparten lentlang dialdo duhtu kan si thluh ka zum.\nDamsung phurzet in zirmi nei rero paih kan si ka zum. Kei cu, pianpi tlinnak le thiamnak kan neih cio mi a takih hmang thiam le hmang theitu kan si cio duhtu ka si; sumsaw le lennak cu mimalte hrang lawng si loin mizate hrang siter duhtu ka si; a kop ih fehtlang “suahsualnak le retheihnak” malter vivo duhtu ka si; leitlun boruak thianhlimter duhtu ka si; remdaihnak duhtu ka si. Himi ka sinakpawl in, hi cabu ih tumtah mi a langter. Cui tumtah mi pitlin ding ah, kanmah le tesinfa tiang in “fimthiam zirnak” in tawthawh ding a si.\nThok uhsi. Tui ṭum cu ti fuh thlang uhsi.


Haiti Linghnin Hngilhlonak - Chinland Today Media\nHaiti Linghnin Hngilhlonak\nJanuary 14, 2013 7:54 am·0 comments\nPORT-AU-PRINCE : Hati mipi pawl in kan hmailam ah linghning rapthlak a rathleng ding ti an ruahlo lai ah le, nu le pa, unau, sungkhat, rualpi le mai rampi mi tamtak in thihnak an tuar ding ti an theihlo lai ah, 2010, January 10 ni ah an ram ih siatnak thlentu bik linghnin cu 7.0 mw ih cak in a ra thleng asi. Cui an ramsiatnak tuar can cu kumtin an January 12 ah an tuah ringring ih, tuikum khal ah cui an siat ton can cu theihhneilhlonak ah an tuah leh.\nMi tamtak an phumnak hmun ah cun feh in, thinglamtah tuahmi cu an va phun ih, cutawk ah Haiti President Michel Martelly cun thucah simnak a neihnak ah, “Kan ram ih siat kan tonnak hi ziangtik hman ah kan hngilh lo ding. Kut kai aw ih kan umtlanglai pawl cu thinlung mitthlam ah an cam ringring. Kut kai aw in kan ram ih thilthleng kan thei ringring” ti in mitthli hal phah in asim.\nCutawk ah, Haiti ram thawn pehpar ih UN special envoy tuanvo an pek mi, US presedent hlun Bill Clinton khal in a telpi ve ih, thucah simnak a nei ve. “Haiti in siatnak a tuar hnu ih thupi bik cu, kan thinlung sungah kan sungkhat unau le rualpi cu an cam ko ding nan, hi siat tonnak cu dunglam ah ret in Haiti ram ziangtin a thangso ding timi ruah a tul asi.\nTu ah zoh sehla hi ramsung ah thansohnak tampi kan hmu zo. Cuvek in hmailam khal ah, intha le lotha din vivo nak ah, thlaici cinnak lam ah le ziangtinkim ah theihtawp suah in tan kan lak a tul asi” ti in mi fawrfialnak a nei. European Union cun, Haiti hranga ah pound 30.5 million a pek zo thu 12.1.2012 sun ah an sim.


A Nupi In A Thihsan, “Zohman Ka Mawhpuh Lo, Ka Nupi Hi A Vanduai” A Ti – Meifar\nYangon, SiSyaPhaw vengsung ih um innsang nubik kum 43 mi Ma Hnin Nwe Oo cu April 9 ah a hnaṭuannak kiangkap ah bomb a puak ih a nunnak a liam, a pum a puak ih a rawlei mi pawl a pawtsuak.\nA falat lai ihsin Golf Course ih hnaṭuan a si, a pasal U Aung Aung cu lamzin kap ah thirleng tuah in eihawl a si. Kum 20 lenglo an neiaw zo ih fanu pahnih kum 13 mi le kum 8 mi an nei. April 8 zan ah a nupi ih samvar cu a phawi sak rero, a thaizing ah a nupi in a thihsan cu a riahsia tuk ih.\nU Aung Aung in, “A samvar ka phawisak lonak a rei zo, a caancaan ahcun ka nupi hi ka ngai tuk ih ‘na samvar phawisak ṭul maw tin keimahten ka ṭongsuak ṭheu” a ti. A fanu le hnenah a nupi thi thuhla hi a sim ngam lo lohli, neta ahcun “Na nu cu vancung mi ah a cang zo” tin a simfiang hnuah a fanu le pahnih cu an ṭap ciamco.\nU Aung Aung in, “Ka nupi thihnak ruangah zohman ka mawhpuh lo, ka nupi hi a vanduai a si bik. Innsang dang pawlin kan ton vek an tong ding cu ka duh lo, ka fanu le pahnih cu ka theitawk in ka kilkhawi vivo ding” a ti.\nKalaymyo Ah CDM Tuah Tlawng Saya Gyi An Kai


A THianghlimmi Political Campaign - Hre Mang\nA THianghlimmi Political Campaign\nA Tthianghlimmi Political Campaign\nKawlram pumhuap ram hruaitu hril awknak ni le can a nai cuahco, a um ding taktak in ruat sehla, ruangah zumtu mi tampi in ziangtin ziangvekin ziangtikah ziangvek hmanrua thawn hril awknak ah a zuam aw tu pawlin campaign an tuah ding timi cu kan hngak cio ding ruangah thinlung khawruah bawmtu dingah ziangvek political campaign hi a thianghlim ih Khrihfa pawl pom thei cin, Biblical principles sungih cangvaihnak asi timi tawite zoh hnik usi.\nBible in (Rom. 13:11) “Ram uktu bawi pawl kha an thu ngai uh; ziangah tile Pathian ih lungkimnak loin zohman thuneitu an um thei lo; cule atuih thuneitu pawl hi Pathian ih retmi an si” ati. Curuangah zozo an tling khal asile Khrihfa pawlin an thu kan ngai a tul ding ruangah zomi hi Pathian hriakthih, tuanvo pekmi hruaitu asi ti fiangzetin theithei dingin zumtu pawlin thlacamnak thawn thungai thlak zetin ruat, hliakhlai, an thu hla zir, an cangvaihdan zoh, an hmanrua pawl fiah, an tumtah le timlam awknak, nunthuthlung thuken, thurin, pawl hliakhlai in le a tulcan le tulnak hmunah bawm ding khal mipi in tuanvo tumpi kan nei. Curualrual in mipi senpi vangtlang in ram le miphun hrangah a thupi bik rah ret dingmi le mipi lungawi siatsuahtu tipungtu pawl fiang sinsin dingin hril awknak ah a zuam aw tu pawl siseh vote thla tu pawl hnenah siseh tlangaupi le theihter ding tuanvo kan nei asi.\nHril awknakah a zuamtu pohpoh in an tumtah cu hrilmi si ding asi vekin an neihmi, theihmi, ti theimi, hmanrua bungrua phunphun hmangin campaign an tuah ding cu anmai tuanvo asi. Campaign tuah tikah khrihfa zumtu kan sivekin a thianghlim lomi, a bawrhhlawh mi ram le mipun thuanthu siatsuahtu hmanrua hmang lo ding hi zovek zumtu pawl khalin ziangvek dinhmun khalah ziangvek sinak le hlawknak thiltha duh ruangah khalah hmang ding asilo zia mipi le campaing tuah tu khalin fimkhur ten thinlungah ret cia a tha. A hnuailamah malte mipi le campaign tuah tu pawlin hrial dingmi le duh ding zuam awk dingmi tiah ka ruah mi pawl ka ngan.\nSanthar pehtlaihnak bungrua:\nAmerica ram President hril awknak thuanthu zohsal asile 2008 hril awknak ah a ngahtu, President Obama hi tufangih kan neih mi santhar pehtlaihnak bungrua (modern technology) hmang tangkai hmaisa bik tu asi kan ti theinak a um; thimnakah, mobile phone, (blackberry) text message, email, facebook, tvp, social network phunphun hmangin campaign a rak tuah tikah nitin nahzi kar tin khui tawkah ziang a tuah, ziangtin an cangvai, ziangtuah a ttul, mipi lakah khuitawk in zo pawlin ziangtin an cangvai, tvp, hmakhat te ah amah le lamtang pawl thu a than thei ringring tikah tampi a tthathnmepi. Laitlangah duhvekin santhar bungrua thatha kan nei thei lo nan kan neihzat hi mipi thinlung tidanglam thei ding khawp pehtlaih nakah kan hman mi tete a um. Tlangcabawm (groupmail) tivek pawl hi ramsung khawte pawlin an hmang thei hrih lo nan leitlun ramtinah a hmangtu pawlin anmah le khua le ram naivai cio thu hla an thaan awk ringring thei tikah ziangmawcin cu hmual a nei thei thotho. Hmanthiam a thupi zet ding.\nRamsungah vote thlatu pawl lawng si loin leitlun hmuntin kiltinah a thleng mi pawl khalin ramsung dinhmun thu hla tamsinsin nitin thuanthu nung theih asile ram le miphun thu hla in ramtin kiltinih a ummi kan milesa pawl thinlung sungah hmun kau sinsin khua a luah dingih miphun ngainatnak le ram tuahthat duhnak thinlung a neihter, thansohter thei. Curuangah santhar pehtlaihnak bungrua kan neih mi pawl hi thusia karhzai ternak, ramtin kiltinih a ummi kan mipi pawl ram le miphun thu ah an thinlung beidawng tertu si lo dingin a hmangtu zocio khalin tuanvo kan nei asi.\nMihrekkhat in leitlun hmuntin kiltinah a thlengmi kan miphun pawl hi an hloral theh ding, lairam hrangah sunnak lellel asi tiah an sim theu na’n tui hlanah a rak um dah lo mi santhar pehtlaihnak bungrua pawlin ramsung khawteberek tiangin kan milesa a pehtlai ter theh ruangah leitlun khawmual tinah a thleng mi kan miphun pawl kan hlo lo ding. Sihmanseh, mipi thinlungah thiltha tuah duhnak karhzai sinsin dingin siseh mipi thinlung beidawngin dung tawlh ter lo dingin santhar pehtlaihnak bungrua pawl hmangin thusia tenau khawte pakhat hmun pakhat thawn lawng a pehtlai mi, mai hmakhua sialnak ruangah midang siatnak le lungrual lonak pawl, thilcang mi a sinak hnakin leh tampi thupitter ciamco nak, thusia le zuar thlai awknak, rem awk lonak, tvp, mipi thinlung dungtawlh tertu, kekkuai tertu pawl hi santhar pehtlaih nak bungrua kan hman tikah kan fimkhur le hrial thiam a thupi ngaingai.\nCui hleiah, santhar pehtlaih nak bungrua tha neih ruangah kan ram hruaitu pawl khalin leitlun killi ah a um mi kan miphun duhdawttu pawl thawn khal pehtlai in senpi vangtlang thiltha tuahnak ah zuam tlang vivo thiam dingin hmanthiam khal a thupi ngaingai. Cutin hril awknak canttha sangka ong aw mi cu pehtlaih nak ttha sinsin dingin mipi lamzin hmuhtu ah kan hmang thei asi. Santhar bungrua tthattha pawl cu senpi vangtlang fimvarnak, theih kauhnak le pehtlaih nak ttha sinsin nei thei dingin le tthatnak suahpi tu ah hmang thiam dingin zir awknak hrangah canttha asi.\nSenpi Vantlang Thu le Mimal thu thliarhran thiamnak (Public vs. Private issues)\nRamsung ukbet awknak ruangah biaknak lam thu siar lo, mipi thawn a pehpar mi thu tampi cu a thup a thli in ziangkim fehpi, rel, sim, than awk asi ringring. Curuangah thu tampi cu thudik le thuphan cawhpolh ruri in a dikmi fiah theih loin mipi hna sungah a lut. Thu ttha lo, siatnak, zuar thlai awknak mipi lungput siatsuahtu thu hla khal mipi hna sungah a lut tikah senpi vangtlang hmaiah ausuahpi um loin mipi lungsung pairal men asi tikah harhdam lomi mipi lungput a suahphah. Ramsung kaihhruai awknak thu thawn pehpar hrimhrim in a tthatnak lam hnakin a selam hlir mipi hna sungah a lut tamtuk tikah Laimi tampi cu hotu le hruaitu huatnak lungput kan tthanpi phah tikah thleng theih nawn lo khawp in kan umnak kip tlun lam upa le mah hnakin fimsawn le hruaitu tha riangri dodal duhnak (rebelleous spirit) kan neih phah. Curuangah hril awknak sangka a ong aw mi ah zalen zetin senpi vangtlang thawn a pehpar mi thu pawl cu ausuah pi le tlangzarh theih asi ding tiah ruat sehla a ong awk zat in senpi vangtlang in cantha kan hman thiam a thupi zet.\nRam le miphun hruaitu ding mi pakhat ih thuanthu thawn pehpar in senpi mipi in ziangtluk tiang kan theih a tul, ziangvek mizia, thiamnak, thuanthu sia thuanthu tha pawl in hmailam thu a simcia thei, ziangvek kan hrial a tul ih ziangvek cin ngaidam theih asi, ziangvek milai pawlin ziangvekin miphun an hruai, mipuhn thuantuh tuahttha dingin santhuanthu in a phutmi hruaitu ttuanvo tuansuak thei dingin ziangvek pek awknak, fimnak thiamnak, tumruhnak pawl a tul, ramsung ramleng, Chin miphun le miphun dang thawn pehpar awknak, ramsung thansohnak, miphun nuntu khawsak, biaknak le milai pawlkom, vengsung le rampum huap in zovek in ziangvek canah ziangtin miphun a hruai tikah a thabik, a thianghlimmi, sersiam tu miphun Pathian lunghmui zawng asi ti timi kal senpi vangtlang le hril awknak ah a tel tu ding pawl zapi ten fimkhur zet in hliakhlai, ausuahpi, tlangzarh thei nak cantha khal asi. Thuanthu santiluang in sangka a onzatin senpi vangtlang le hruaitu pawlin cantha hmanthiam cuh thiam a thupi ngaingai fawn.\nA tha zawngih campaign (Positive compaign):\nFimthiamnak lamah santhar fimnak thawn tuaithar mi mibur (civilized society) ngaingai kan si hrih lo khal le Pahtian nung betu ram le miphun kan sivekin ziangkim kan tuah mi cu “Pathian hmin sunlawinak asi ding” a thupi. Lal duhnak ruangah a thi-thi-thi-thi a nung-nung-nung-nung tiah thuphan le thungai cawhrawi tahratin, miphun sinak nunthlung le nun awlsam hlawknak zuam nun lenglawng cawhpolh tahratin, campaign tuah nak ih hmanmi hmanrua bungrua, tongkam pawl ruangah mipi thinlung ziangtluk tiang a tuah siat ding timi ruat setset loin kum reipi tiang mipi huat awknak, thenthek awknak, dodal awknak, rem awk lonak, siatsuah awknak, tvp, a tha lo lam rahsia a rah ding hrimhrim cu zo khalin lalnak thuneihnak duh ruangah an hmang lo thei a thupi zet ding. Lai khawte cathiam lo tete hnenah tongkam nal zetzet le thinlung fimvar zetin bum awknak pawlin a rahsuah dingmi cu tihnungza asi thei.\nCuruangah, Pathian nung betu, zumtu miphun kan sinak cu hril awk canah nasa ten mipi le hril awknak ah a zuamtu pawl hniksak (test) kan si ding. Pathian a hmin lawng sal ih mai duhmi tuahsuak nak ding hrangah satan hmanrua hmang ringring tu hruaitu hi kan ram le miphun in a tul mi asilo.\nAsile, a thazawng campaign (positive campaign) cu ziangvek asi ding ti tawiten kan zoh hnik pei. Ram hruaitu hril tikah mipi in an hril dingmi cu ram mipi hrang thiltha tuahtu hruaitu an hril ding mi asi, “thilsual tuah mal bik hril awknak” asi lo ti kan fiang cio vekin campaign tuah tikah midang siatnak, zuar thlainak, huat awknak, thungai le thuphan cawhpolh in dunglam hngawngtan awknak, tvp, siatnak (social evils) karhzai tertu pawl hi ttihnung zet asi. Midang siatnak hmangin mai hmaiphiah a tumtu siseh, midang siatnak rel ciamco tahratin keimah ka tha deuh ti tu, midang siatnak le tlamtlin lonak cu hmanrua ah hmangin milai zah awknak le minung sinak upat awknak um lo khawpin namthlak awknak, mualphoh awknak, ttihtarh awknak, tvp pawl hi a sezawng campaing (negative campaign) asi, lehnu ah mipi nun ah rahsia a hring suak theu. Hivek lak ihsin hril ding a zuamtu le vote thlatu khal fimkhur thiam a thupi.\nCuhnakin mipi hril dingmi cu ram le miphun thiltha lamah hruaitu, miphun thuanthu tuahtha tu ding asi vekin hril dingmi cun ziangtluk kan ram le miphun a duhdawt, ziangtluk tiang ram le miphun hrangah a pek awk, ram le miphun thuanthu tuahtha dingin ziangvek fimnak hmuhnak theihnak tuah thei mi tumtah mi, timtuahnak, a nei ih cui a tumtah mi le mipi tul mi tuansuak dingin ziangtluk tiang a pek awk, tvp, mipi mitvang ter tu a dinpi mi thutha pawl thawn mipi thinlung hmai ah hruai ding asi sawn. Cutin amai hmuh mi le theih mi tummi tuansuak asilole ziangtluk tiang kan mipi in kan sun phah ding timi amah in a sim tul lo tlukin mipi thinlungah fiangter sawn ding asi. Mi pakhatkhatin midang siatnak ziangtluk a sim thiam ruangah amah kha kan ram le miphun hrangah rinsantlak mi asi nak a um lo. Cuhnakin Pathian pekmi national vision, ram le miphun thuanthu tuahtha dingin a liangparah a thum aw mi tuanvo ziangvek a thinlungin a phur in ziangtluk a pek awk timi pawl sawn kha senpi vangtlang hnenah ausuahpi asi tikah senpi vangtlang thinlungah fiangzetin an hmuh le theih hnu ah santhar thuanthunung tuahtha dingin Pathian hriakthih ram le miphun hruaitu ding cu an hril in an pom rem an dinpi sawn ding mi asi. Thatnak in nehtu hruaitu kan miphun in kan ttul asi.\nMiphun Sunmang (National) vision tlangzarhnak:\nAtufang Chin mi thuanthunung kan zoh asile a tlaksam mi thupi tuk (bik asilo hmanah) cu “miphun sunmang” “national vision” asi. Kan pu kan pa sal laiah mipa kum 18 tlun lam hmuahhmuah cu miphun ralkap an rak si. Mirang kut ihsin, 1948 Ramdinkhawm Kawlram uknak hnuai ah kan lut hnu ah Chin ram le miphun kilvennak tuanvo cu kawlpawl kutah up asi. Cutin humhimnak cu Kawl cozah kut sungah an lak tikah Chin mi pawlin kan ram le miphun hrangah tuanvo ka nei ve asi ti hman thei nawn loin santhar minung pawl thinlungah “national vision” a hlo a ziam vivo. Cutin santhar minung pawl cu ram le miphun thuanthu tuahtha, kilhim dingin tuanvo ka nei asi ti ruahnak khal nei nawn loin santiluang in a fen hai tikah miphun sinak cu a hlo vivo. Ramdang thleng mi pawl sinsin cu Chin miphun sinak thinlung a hlo vivo. Laitlang suahsan zo, kawlram sung um pawl khal kawltongin tongin kawl thuam hruh in kawl hla an sak tikah kawl nunphung, lole miphung dang nunphung in an nungih Chin ram Chin mipun hrangah ziang tuanvo ka nei, ka suahsemnak miphun le ram hrangah isersiamtu Pathian in ziangvek tuanvo ipek timi an ruat thiam nawn lo. Cutin miphun sunmang nei loin a tthanglian mi pawl cu biaknak lamah zirhtu, siseh pursawm leilawnnak ah siseh fimthiamnak zir in siseh an nun khawsak tikah anmah le hnatuan nak kiangkap cio ah ziangvek cin miphun sinak hrangah tuanvo ka nei timi a hlo relrel. Miphun pakhat ih sinak cu taksa ruangpi asilo, sung muril minung sinak sawn asi. Kan thisen (DNA) thleng tahratin kan ruangpi Chin mi sinak cu kan thleng thei lo nan kan sungmuril miphun sinak taktak cu santiluang in a fen vivo ih Chin ram sungah a um lai mi pawl rori hmanin kan ram le miphun hrangah kan ram le miphun sersiamtu Pathian in tuanvo ipek mi a um asi, tuanvo ka nei ve asi timi ruahnak thinlung tumruhnak a hlo sinsin. Cuvek lungput tuanvo laknak a ummi hman senpi vangtlang hmaiah tlangzarh le ausuahpi, midang zirh sawngnak a um nawn lo.\nCuvek dinhmunah kan din laiah a tu ih a thleng dingmi Kawlram ramkulh hril awknak can hi kan miphun in kan hman thiam asile thatnak tampi a rahsuak thei asi. Curualrualin a tlunlamahah sim zo vekin mah pakhat hmakhua sialnakah kan hmangih mai duh mi ngah nak asi ahcun ziangvek siatsuah nak khal poi ti loin cangvaih asile siatnak phurtu asi thei fawn. Curuangah, a tuih campaign tuah thei dingin sangka a ong aw mi hi kan mipi thinlungah miphun duhdawtnak, tuanvo neihmi fiang awknak, Pathian pek mi tuanvo, mai ram mai mipun, mah thawn a nai aw bikmi ram, leilung, tiletlang, minung pawl thawn a thianghlim le a thangso mi nuntu khawsak nei thei dingin le santhuanthu tuahtha dingin mi pakhat cio ih tuanvo an fiang awk ih an liangparah an phurh thiam nak ding hrangah tlangau suahpi nak cantha asi. Sum le pai lennak hnakin thinlung hnget khoh mi, kan pupa in an rak neih mi “dingfelnak”, santhar Khrihfa zumnak in in zirhmi mi pakat, mibur, vengsung, rampum, leitlun milai pehtlaih pawlkom awknak, kaihruai awknak le senpi vangthlang thuthennak ah dingfelnak, diknak, rualrannak, thatnak, Pathian sersiam ram, tiletlang, le miphun thuanthu tuahthatnak, mi pakhat, insang, veng, khua, mibur, rampum, uk awk thuthluknaknak ah rualrannak, kan miphun Pathian in inzirh mi a te bik ihsin a tumbik thuthluknak (decision) tuah tikah Bible zirhmi diknak dingfelnak rualrannak thuhram pawl dinpi asi theinak ding hrangah mi pakhat cio in ram le miphun, senpi vangtlang thuanthunung tuahtha dingin tuanvo kan neih cio mi mi zapi te in kan fiang le tuanvo liangparah kan suannak ding campaign tuahnak hrangah cantha hman thiam hram uhsi. Pathian nung betu miphun pakhat dinhmun in kan kiangkapah zumlotu pawl hnenah Pathian nung betu pawl nuntu, khawsak, thinlungput, thuthluknak, dingfelnak pawl hi tuahnak nunpi nak rori in kan phuansuak theinak ding, leitlun eng kan sinak cu kanmah miphun sung pawlkom nak ah le kan kiangkap miphun pawl hnenah kan en suah theinak ding cantha ah hmang thiam hram uhsi!\nCui hleiah kan Chin miphun thuanthu ah a um dah lomi, leitlun killi ah Chin miphun a tekdarh mi tla hmanrua ah hmang thiam in santhar santiluang thlisia doneh thei in miphun thuanthunung tuahtharnak hmanrua tha ah hmang thiam dingin miphun sunmang tlangzarh ausuahpi nak hrang hmang thiam cio hram uhsi. Kan ram le kan miphun cu thuanthunung santiluang in khuilam zinzawh in a feh in senpi vangtlang le mimal pakhat cio in ziangvek tuanvo liangparah kan suang cio ding, ziangvek in thiltha tuah thei kan si, tvp, miphun sunmang tlangau suahpi nak cantha asi.\nSenpi Vangtlang tel venak (Civic engagement):\nMirang pawlin Chin ram an rak uk thawk ihsin ramthu senpi vangtlang thu rorelnak cu mirang kutah a um ih mirang pawlin an fial, tuanvo an pek mi mi uk kutah thuneihnak a rak um. Mi uk san lai ah khawtinah tlangsuak upa pawlin ro an rel ih senpi vangtlang, ram le miphun thuanthu zikthluak nei thei dingin khua an rak khang. 1949 ihsin uk awknak thleng tikah circle, uksuh, zatkuat, tvp in ram then sawng vivo asi ih uk awknak cu then vivo asi. Culai san tiang vengsung ramsung upa pawl hmun tamzet rorelnakah an rak tel. Ramkulhpi thu neihnak cu Chin mi pawl theihban lo tel ban lo ah lakhloh asi zo nan vengsung le khawkulh fangfang uk awknak cu mahte rorel a rak si. Cu lai san tiang khawtlang mipi le tlangsuak upa pawlin senpi vangtlang thansohnak an rak zuam in an rak tel ciar. Tlang hnatuan, siatni thatni bawmbawi awknak, ramkang lo dingin humhalhnak, tvp, anmah le khuaram cio an rak humhim. 1988 hnu lamah kawl ralkap uknak a thleng awk hnu ihsin khawte berek tiang Chin mi pawlih thuneih le roral theinak a mal sinsin. Mi pakhat cio senpi vangtlang thu, ram le miphun thu rel le tuan ve dingin sangka khar sinsin asi. Curuangah Chin ram le Chin miphun thuanthu cu Kawl ralkap kut ah a um. Ram le miphun tungding thei dingin cozah lawngin a tuah thei lo, senpi vangtlang mi pakhat cio in thuanthu tuahtha dingin liangparah tuanvo an lak cio lawnglawngah a cang thei mi asi. Cozah in inntin hmunsuak hmuanthlang an thlo fai thei lo, lihawng an hria thei lo, ek inn an kholhsak thei lo, hriselnak le fimthiamnak hrang khalah insang tinah an zirh thei lo. Ram thansoh nak ding hrangah a tamsawn cu senpi vangtlang anmah pakhat cio in ram le miphun thuanthu tuahtha dingin tuanvo an neih mi cio an tuansuah lawnglawngah a cang thei mi asi.\nCutin a tuvekin kan ram thuanthu a her aw rero laifangah kan ram hruaitu le upa pawl khalin cantha lak thiamin senpi vangtlang pakhat cio ram thuanthu tuahtha dingin tuanvo an neih mi theihter le tuanter ve dingin sangka on sak hrimhrim ding asi. Mi pakhat hril dingin Party pakhat hnakih tam an zuam aw aw asile pakhat lawngin a ngah ding cu a fiang. Sihman sehla hril awknakah a ngah lo tu pawl khalin thanau loten senpi vangtlang ziangmawzat ram le miphun thuanthu tuahtha dingin cangvaihnakah an telter ve ih senpi vangtlang hrang thiltha an sunmang cu an ausuahpi hrimhrim kha senpi vangtlang mipi thinlung tuaithar sal tu, an thinlung sungah thiltha tuah duhnak khua a luahther tu asi ih man nei zet asi ti ah ruat thiam a thupi zet. Chin miphun thuanthu tuahtha dingin Chin miphun pawl hi Pathian in tuanvo a pek mi kan si. Miphun dangin an rak tuah hmanah anmai sal ah cang dingin, silole anmai hlawknak le thatnak tel loin an tuah dah lo ih an tuah dah fawn lo ding. Cun politicians, hruaitu mi malte pawl liangpar lawngah tthum asile ram le miphun thuanthu tuahthat ding hnatuan cu an tuansuak thei dah fawn lo ding. Curuangah senpi vangtlang telve nak, mi pakhat cio awmsung thu phawrhsuak nak le thuanthu liangpar suan thar salnak cantha ah hmang thiam cio uhsi. Kan pu kan pa pawlin an nunnak cawpcilh in an rak hum mi, thihngam in an rak humhim mi Chin ram cu santhar minung pawlin thihngam in an tlansan rero asi!\nKan Pupa Lungput tha, Khrihfa zumnak thurin thawn mil aw mi tuaithar salnak cantha (Restoring altruistive moral obligation):\nRirai a rak be mi kan pupa pawlin an umnak khua cio ah farah nauta an rak zoh, an rak cawm, an rak bawm. Rawl ei ding nei lo kutdawh, rawlkhawng in zohman an vaktawi ter lo. Inn nei lo inn an rak saksak. Lo thlo thei lo lo an thlawh sak. Sakap an um tikah farah nauta nuhmei sakap thei lo tla sa an rak hleh. Sakap lole sa lei nak nei lo in tla sa an ei ngah ringring. Loram an rak then aw aw ih ram kangse lo dingin meilam an sial, tikhur an lai ih tlanghrang lamzin an sial. Cu hmuahhmuah tuansuak dingin miphun thuanthu tuahtha dingin, senpi vangtlang lungawi zawng le thansohnak ding hrangah anmah le can le dinhmun ih tlin tawkin an rak cangvai. Bible in a zirhmi sengpi vangtlang pehtlaih awkdan, kaihhruai awkdan, Israel miphun pawlin vengsung an rak tundin awk dan thawn tampi a mil aw zet. Ral le siatsuah tu cu senpi vangtlang in mai nunnak thap rori khalin an rak do, senpi vangtlang lungawinak le hlawknak thatnak an rak humhim, thuanthu thazet an rak ngan ta.\nSanthar sanah cuhnakin tha sinsin mi Pathian zangfahnak lainatnak cu Chin miphun hnenah a thleng. Curualrual in san thuanthu in leitlun khawmual tin pehzawmnak sangka in onsak tikah fimnak phunphun, pursum leilawnnak phunphun, sangka a ong awk tikah ramsung mi khal leitlun kiltinah kan vak kan tawi, zirnak fimthiamnak ah tampi kan tthansoh rualrual in a selam tampi a um ve. Santhar sanah milian pawlin khua-hlan pupa sakap le neinung pawlin farah nauta khawpi te an rak zoh le bawmbawi tlukin an bawmbawi nawn lo. Milian le farah thleidan awknak a nasa sinsin. Santhar thlarau lam hruaitu pawlin kan pupa pawlin khawsung nuhmei farah naute an rak zoh bawmbawi tluk in le senpi vangtlang thansohnak, hmasawnnak hrangah an rak tuah mi zoh tikah santhar minung pawl dung kan tawlh sinsin. Kan pu kan pa pawlin rirai biaknak thawn an rak nung nan senpi vangtlang pawl cu ten um za nun mawi lo thlawrthlau le zuva nak pawl cu an rak do. Uire, rukru, thuphan per, langhngan sualnak tuah lo dingin mipi thinlung an rak khawr, kaihrem. A ling alet in Bible Cathianghlim kenkawhtu, santhar zumtu ti aw pawlin kan senpi vangtlang langhngan nun cu Bible thawn a kalh aw mi a tam tuk zo. Cucu Bible in a zirh mi thawn a kalh aw mi thuanthu santiluang in sual timsungah kan miphun thuanthu a fen rero mi asi. Cu pawl cu Kawlram uktu ralkap pawlin an ngai pawimawh mi asilo.\nKan zumnak thurin lamzin hmuhtu Bible in in zirh mi cu kanmah thawn a nai aw bik, kan miphun pi, kan ram tiletlang pawl kilkhawi tha dingin tuanvo kan neihzia khal in simih kan kiangkap ah kan mah hnakin canpual a niam le tlasam tu pawl hrangah Pathian duhdawt zangfahnak a luansuaknak ding Pathian palai kan si dingmi khal in zirh. Lai khawhlum pawlin khuahlan pupa lungput tha mi tampi an kenkawh lai ding a zum um. Santhar munung pawl, zumnak lam kekar tu pawlin kanmah le kiangkap umnak hmun kua le ram cio ah kan biak mi Pathian ih duhdawt zangfahnak le a thatnak a luansuak nak ding hmanrua tha kan si cio ding a thupi. Kan pupa rirai biak lai ih senpi vangtlang an rak zoh awk dan le kilkhawi awknak cu Pathian hnenah sunloih nak pek siloin milai thinlungin mai miphun le ram le tiletlang hrang pek awknak a rak si. Sihman sehla santhar minung, a nung Pathian betu le riantu pawlin kan dinhmun kan umnak khua le ram cio ah kanmah thawn a nai aw bik mi kan insang, unau sungkhat, khawpi, vengpi, ram le miphun laicin senpi pawl hnenah kan Pathian a phuansuah awknak hmanrua tha si dingin Bible in in zirh mi duhdawtnak, mi zangfah thiam nak le thatnak tvp, a tak in nunrahsuak thei dingin khrihfa kan sinak 100 a kim zovekin kan miphun thuanthu ah a tak cang suak ding hi a cu tuk zo asi.\nA tu ih hril awknak tikcu can laifangah himi thu ngan duhnak san bik cu kan san thuanthu a thleng aw, santhuanthu herliam lai fangah a thi zo mi, duhnungza kan pupa lungput hnakih tha sawn in santhar minung pawlin Khrihfa zumnak lamhmuhtu Bible in in zirh vekin nunsuah pi cio dingin ausuahpi le tlangzarh nak cantha ah hmang cio uhsi ti duhnak asi.\nCampaign tuah tikah hrial dingmi tawite ka bet duh mi a um; miphun thuanthu siatsuah thei tu, huat awknak tipungtu, thatlonak, thenthek awknak, hnam-nget vekin ttihnung zet thiltha lo (social evils) pawl tipungtu si lo dingin fimkhur a tul. Cupawl lakah hmanrua ah mi tampi in an hman theu mi, anmai hrangah thatnak a suahpi ding hmang tiah an ruat ih a taktak ah a neta ah a rahsuak sal mi cu an duh lo zet mi thuanthu in a hrinsuak theu mi cu pawl cu, hrin-hnam huat awknak-thuanthu tha lo porhsuak tahratin hrin le hnam thlei dan awknak, huat awknak, do awknak pawl, kawhhran zumnak thurin pawl siseh biaknak lam ih thupom bang awk lonak pawl hmang tahratin zuar thlai awknak,thuphan puh awknak, mimal le insang thuanthu duhnung lo, hrial theih lo siatnak tawn mi pawl nautat awknak, milai le milai upat awknak um lo, minung sinak namthlak awknak, nautat awknak, ningzakza mualpho ko tuah awknak, tvp, a tha lo zet, nunniam lungput niam cangvaihdan, kum reipi tiang rahsia hring suaktu, vengsung pawlkomnak siatsuah thei tu, huat awknak thlaici mipi le mibur thinlung sungah a tuhtu, miphun sunmang (national vision) siatsuah tahratin hlawknak duh ruangah miphun dang thlemnak hmanrua bungrua pawl hmangin thlem awknak tvp, ningzah thlak miphun thuanthu tuahsiat tu cangvaihnak pawl hi mi zocio khalin an duhmi an ausuahpi tikah hrial le fimkhur thiam ding a thupi ngaingai asi. Cuvek thotho in senpi vangtlang khalin thilthalo le miphun thuanthu tuahsiat tu ding cu raaltha zetin au le do ngam khal a thupi ve zet asi.\nRam le miphun thuanthu tuahtha dingin, Sersiamtu Pathian lunghmui zawngin ram le miphun thuanthu tuahthat, san thuanthu herliam ter thei dingin hruaitu le mi pakhat cio siseh mibur le senpi vangtlang siseh kan thupi theh asi. Mi zocio khalin anmah le tuanvo santhuanthu in an liangparah a tthum mi an ttuansuak cio asi ahcun midang in kan miphun parah an tuahsiat thei mi ttihphan ding a um lo. Kanmah in kan hril mi vekin thaisunah kan thuanthu in a ttha le a sia a hring suak ding asi. Tuisunah kan tuh mi ci vekin thaisunah a rah kan at ding.\nZiang ka si kan timi hnakin kan nun in midang parah a rahsuah ter mi zoh tikah kan sinak taktak a lang asi. Duhdawtnak, thansoh nak, tthatnak tipungtu si dingin, san thuanthu dungtawlh ter tu si loin hmailam kekar ter tu sawn si dingin, kan dunglam tanta mi san minung hnakin tuisan milai pawlin thiltha sawn le thianghlim sawn, duhnung sawn Pathian cawimawitu, miphun cawisangtu rahtha rahsuak thei dingin san thuanthu in sangka in onsak mi pohpoh ah canttha cuh in santhar minung pawl kut kai in hmai nawr cio uhsi tiah tipi raal ihsin awmsung anka ramtin kiltin ah a tekdarh mi laicin senpi te nan hnenah vairang catial thawn ka rak ngan asi. Chin miphun thuantu tuahtha dingin Patian in Chin miphun pawl ttuanvo a pek ih Chin miphun lungawinak tipungtu dingah Chin miphun hennah a ttulmi ziangkim a tulzatin a tulnak hmunah sersiamtu Pathian in in pek asi. Leitlun kiltinah ttuanvo phunphun le dinhmun phunphunah kan thlen kan din cio vekin harsatnak phunphun lakah ramsung hlum nulepa ulenau laicin senpi te pawl hmalak nakah thinlung takin thlacamnak thawn kan miphun Pathian hnenah thlaza camin ding tlang uhsi. Kan miphun thuanthu a tuahsiattu hnakin kan miphun a tungding tu kan sungah Thlarau in hna a ttuantu kan Cung Pathian cu a cawk sawn asi.


KAWLRAM SUNG AH MARIJUANA ZALEN TAK IH HMANG THEIH DING IN CANGVAI THOK – Ethuthang\nKAWLRAM SUNG AH MARIJUANA ZALEN TAK IH HMANG THEIH DING IN CANGVAI THOK\nFebruary 4, 2018 Iris Hnem Cannabis, Health, Myanmar/Asia\nLeitlun minung um 57% in free tak in hman theih ding ih lungkim pi mi sii-chuait (ဆေးခြောက်) cu kawlram sung khal ah zalen tak ih hman thei ding in “Marijuana Legalization Movement Myanmar (M.L.M.M)” pawlkom in cangvaihnak anei thok rero thlang.\nM.L.M.M hi December 18, 2017 ih dinmi asi ih an tumtah mi cu cozah in rittheih thilri ih a ret mi sii-chuait phunkhat “Hemp” pawl zalen tak ih cing thei ding hi asi ih tukum January thla ihsin campaign tuahnak le angki zuk ah suah in cangvainak an nei thok rero zo. An facebook like tu khal 20000 hrawng an kim zo ih kawlram hmuntin ih um mino tamzet khal in an cangvaidaan hi an lungkimpi zet.\nMarijuana Legalization Movement Myanmar\nWorld Health Organization ih ca a suah mi pakhat ah cun Sii-chuait kung ih suakmi siti hi tuahdaan diktak ih kan tuah cun cancer, AIDS, thinlung taksa damlonak pawl taksa hrang ih effect um miah lo in a tidam thei ih US, Mexico le ram picang ṭhenkhat ah free tak in an hmang thei zo. North Korea khal in sii-chuait hin hnaṭuan duhnak thinlung a suak ter ti zumnak an nei ih tuhlan kum reipi ihsin an rak hmang zo.\nSii-chuait ah “Cannabinoids” tiih an ko mi CBD le THC a tel. THC cun kan taksa na, luaksuak, zan it theilo tipawl a ti hlo. Asinan kan hman tamtuk le cu thinphangnak, thil ṭihmi nei vek in kan um. CBD khal ah taksa na, zaan it theilo le nat phunphun a ti dam thei hlei ah kan thi feh daan a ti dik.\nTufang ah cun kawlram cozahpi in sii-chuait hi rittheih thilri ah a ret lai ih a hmangtu an kai ngah le community hna an ṭuan ter.\n← HRIAMHREI TAM ZET KOL TU KARAOKE DAWR IH HNAṬUAN 15 KAI TUAR\nMAH TE THATAW TUM IN MI RIANGRI A THAT NGAH →\nKAWLRAM SUNG DAIHNAK A UM THEI DAANDING RELKHAWMNAK NEI\nFebruary 3, 2018 Iris Hnem Comments Off on KAWLRAM SUNG DAIHNAK A UM THEI DAANDING RELKHAWMNAK NEI\nTUIKUM, KAWLRAM SUNG AH VOI 34 LINGHNIN ZO\nJanuary 25, 2018 Author Comments Off on TUIKUM, KAWLRAM SUNG AH VOI 34 LINGHNIN ZO\nTAMU, NANPHALUNG BAZAAR AH KANGMEI SUAK\nFebruary 7, 2018 Iris Hnem Comments Off on TAMU, NANPHALUNG BAZAAR AH KANGMEI SUAK


Kan Can Tha Hmanthiam Kan Tum Pei Uh – Chuncha News\nTufang hi leitlunpi Covid-19 ruangah a buai vutvo ih thuhla dang hrimhrim in hmunhma a co nawn lo.\nAsinan mai helhkam zawng tin ram thukhel thu in hlawknak lak dan ding(Political advantage) ka ron aupi ve thung ding.Chinram in upper House hrang MP 12 kan co ih pengpi 9 lawng kan si ruangah pakhat ciar kan co.\nCun a tanglai 3 cu mipum tamnak hmun Paletwa,Tedim le Hakha in an co. 2010 kum ahcun Falam in pahnih kan rak co ih cucu Pu Con Kheng le Pu Zung Hlei Thang an rak si.\nHmansehla Falam cu mipum kan mal ruangah upper house MP seat hnih co nawn loin pakhat lawng ah kan tla a si kha.\nThan Tlang peng cun upper House MP 2 co thei dingin VP 2 Henry Van Thio cun cantha remcang la in a suahnak khua Tikir khua ah Paletwa raltlan mi zarual a lalut a si timi cu zapi theih a si.\nTuah Falam pacang Pu Salai Lian Luai cu Chinram lubik CM tokham ah a to ve ih ziangtin hi political advantage hi kan la ve ding. Ngaingai tiah cun Falam pengah ram tha le hmunhma lawnglak kauzet kan neive a si.\nHmunpi ram le Nimzawl kiangkap,Webula le Bualzawl kiangkap le Falam peng ih ram thabik timi Selawn khua ah tla retve sehla ral a daih hnu hman ah an khua an ram ih kirsal hman an paih nawn lo men thei.\nVP 2 Henry Van Thio khua Tikir ih umtu Paletwa raltlan pawl cun Tikir ih umta ding cu rem an ti lo thu an phuangsuak a si.Ziangah tile ei hawlnak dingah Tikir khua cu an ram a sia ih a tlak in an hmu lo.\nPu Dr.Run Bik in vei tampi a rak aupi mi Falam peng ah mipum tamter ding timi hi tuah a tak ih kan fehpi a cu. Paletwa peng raltlan pawl hi a tlunih kan tarlang mi khua pawl ah ko sehla an hnenih bomnak kan va kuat le pek rero tullo in kanmai pengpi sungah bomnak pe in thaten mikhual sehla, an ngamnak ding lamzin hawlsak in Falam peng mipum tamter sehla a tha lo maw.\nKan unau pawl hrang himnak siin le kanni hrang mipum tamnak a sive ding. Mipum 5000 kan laklut ahcun 2020 hrilawknak ah upper House MP seat hnih kan co thei dingih a hlawknak kan tel ngah ve ding a si.\nHimi Chance la thei dingin CM kan nei ve sisi.Mi kan bawm ih kanmai hrang lala khalah hlawknak a um timi cu a tha lo maw si.\nHihi upa hruaitu in committee din in tawlrel lohli a tha nan ti maw? Sumpai khong awin an umnak Sami Myo tiang va feh khal taktak ahcun a him lo tuk fawn ruangah Falam peng suak Laimi pawl in thuhla tawlrel lohli teh a tha lo maw?Mai helhkam zawng tiah ka ron relve mai a si hi.//\nCredit: KC Sum


Chit San Maung Fanu In Nauhak Pawl Țingțang Tum Zirh - Chinland Today Media\nOctober 3, 2014 6:21 am·0 comments\nTanlyn Khawpi, Hta-ma-lone, Letyetsan khua ih Agape Duhdawtnak Mino Țhansonak Tlawng (အဂၢေပေမတၱာ လူငယ္ ဖြံ႔ျဖဳိးေရးေဂဟာ) cu Iron Cross band ih țingțang tum Chit San Maung tei` nupa ih hruainak in dinmi a si. Kawlram sungih tlangparmi (Taiyinta) miphun nauhak 140 tluk kilkhawinak tlawngah Chit San Maung ih fanu nautabik Nge Lay cu kum 15 lawng a si hrih lai nan nauhak pawl mirang ca/țong a zirh ih hlei ah țingțang thawn pehpar in a thiammi pawl khal a zirh cih thu theih a si.\nHimi nauhak cawmnak tlawngih nauhak pawl a ra zirhnak thu ah Nge Lay cun, “Ka pi in nu le pa nei lo nauhak pawl lamzin ih a tonmi inn ah a rak hruai. Cutin duhdawt lainatnak hri in a zelih minung tampi a rak hruai tikah inn ih umter a remcang nawn lo. Thlacamnak thawn an dilnak in himi hmuan hlutu/thawhtu kan nei. Cumi ihsin thok a siih atu cun mi 140 an kim zo. Ka pa in a hlu pe ih bawmtu an um lo caan ah nauhak pawl a bawm. Tlawng a ret. Atu cun buaih ngah ih ramdang tiang tlawng va kai hman an um. Kei cu mirang ca le țingțang lam hi ka zirh. Hivek ih mi bawmtu siih ka lungawinakbik a si. Tlawng khalah ka rualpi pawl hnenah mi bawm a țhatnak thu ka sim țheu” tiin a sim.\nNge Lay cu MIS tlawngah a kai rero laifang a siih September 24 ni ah kum 15 a kim thu theih a si. A pa Chit San Maung ih țingțang tum thiamnak thiamzung ro cotu, pai` keneh thluntu ding a sinak ah Nge Lay cun, “Guitar, keyboard, bass, drum a zaten ka tum thiam. Ka pa cun i zirh man dah lo. Asinan ka paih țingțang tum ka zoh ringring. Zohman in in zirh lo. An tum ka zohnak in keimahte ka tum thiam. Kum 3 ka si fang ihsin țingțang ka thai thok zo. A liamcia kum 5 hrawng ihsin Drum ka tum thok. Iron Cross band thawn Yangon ih an tuahmi show puai tampi ah ka feh. Show ahcun ka tum hrih lo. Asinan Myanmar Instrumental Show an tuah ih cumi ah Girl Band dinhmun in ka rak tum. Ka pa vekih hlawhtling dingin ka zuam ding. Kawlram mipi pawl hrang hmaihngalnak si thei dingin ka zuam ding” tiin a sim.\nZohthimtlak Zumtu Chit San Maung Tei’ Nupa


Rawl Khawm Tikcu Hngak - Chinland Today Media\nRawl Khawm Tikcu Hngak\nFebruary 23, 2009 3:34 am·0 comments\nSiar: Mark 4:26-29\nHmaisabik ah hnah no an suak, cuih hnu ah an vui ih a netabik ah a fang a um,…faang- ah caan a cut ruangah faang-ahnak hmun ah faang cu a at. – Mark 4:28-29\nKumkhat Sung Baibal:– Mipum. 7-8 – Marka 4:21-41\nRawl khawm daan a sual maw timi cabu sungah James Engle le Wilbert Norton in Jesuh cu i Rundamtu a si tiin zumnak thawn cohlan hlanah lungthlengnak a dotdot a um zia a langter.\nPumpak ciar ih tettikhannak kan theih tikah zumnak timi cu hmakhat te ah a ra cang tiah kan ruat men thei. A ngaingai ahcun thleng awknak taktak an neih hlan a dunglam caan reipi ihsin thlaraulam thuhla saupi an nei cia ttheu. Thuthangtha ruah thuknak caan an neih taa a ttul. Cumi pawl hrangah Jesuh Khrih hnenih rat cu karbak pakhat kal khi a si.\nPianthar thu hi Lo-thlawh daan thawn a bang aw. Jesuh ih thutthimnak pakhat ah, zumnak cu faang vekih tthang vingvo dingin tikcu caan laak a ttulzia a sim. Thuthangtha kan cohlan daan cu thlaici kho vek a si. Hmaisabik ah a hnah a suak, cu hnu ah an par ih cuih hnu ah thlaici mu a hung suak, cule a netabik ah thlaici khawmnak caan a ra thleng (Mark 4:28-29).\nMi tampi cu thleng awknak an neih hlanah Thuthangtha thei thuk dingin zirnak tikcu caan tampi an ttul ruangah an zumnak ziangtluk a si ti theihthiam sak a ttul. Cutivek caan ah thlaraulam thu theih duhnak thinlung neihter ding le thlacam sak in faang khawm caan hngak ding a si.\nKhui ah na feh rero ti na ruat dah maw?\nHih leitlun na nunnak a cem tikah;\nThlaici na tuh reromi pawl,\nKumkhua daih in an rah ding maw?\nThlaici kan tuh, Pathian in thlai rawl khawm ding a suahter.\nThaw Thawt Loin


Kiangkap Venghnen zar ah Kaihkhih a luat phah | Falam Online Media\nKiangkap Venghnen zar ah Kaihkhih a luat phah\nSagaing ramṭhen, Computer thiamsang pawlkom hotu U Zaw Thurein Htun cu sunlai padir rori ah thuhla mumal um lo in mi pahnih in kaihkhih an tum.\nInnhmai thingkung hnuai ih phone zoh phah in a to lai cu pangai thuamhnaw hruh mipahnih in a keh lam le vorh lam in an zon ih Lei ah an hnuk thluk. An nuaiaw laifang cu CCTV in a zuk ngah ih kiangkap venghnen le a innsang pawl in an va run thei ruangah kaihkhih a luat.\nU Zaw Thurein Htun cun “ziangruangah in ra kai tum ti khal ka thei lo. Ralkap uknak dodal in duhphorhnak ah ka tel ruangah si men thei” tiah BBC hnen ah a sim ih “atu ahcun hmun him nakah ka beu” a ti.\nU Zaw Thurein Htun cu a tufang ah Sagaing ramṭhen ih Computer thiamsang pawlkom Chairman a si. Kum 2015 ih nehnak co Sagaing cozah hluttaw zung, cozah zung pawl ah alak in computer a rak zirh dah ih Monywa khua khalah NLD cozah ṭuanvonei dinhmun in hna a rak ṭuan dah tiah DVB in a tarlang.\n← CSAC Chairman Pu Terence San Mawi Nikhuai a thi\nFalam : Palik in Mino Hruaitu ṭhenkhat an hawl tiah thuthang suak →\nTuizaan ihsi thok Kachin ram hmun ṭhenkhat ah Internet hman a theih nawn lo\nAugust 20, 2021 Ni Hnem Sung 0\nYangon ah ruah ceen, Thli hraang in Tii a lik\nPeople’s Defence Force in Ram le Mipi hrang thutiam 4 pholang


NEWGRANGE - Chinland Today Media\nDecember 19, 2010 12:10 am·0 comments\nAdam ih sual ruangah thihnak in mi a uk thlang. Pathian zaangfahnak tlamtling a ngahtu le amah thawn rem awknak laksawng a cotu hmuahhmuah cu Khrih thawngin an nun sungah nehtu an si ding. – Rom 5:17\nNewgrance timi cu Ireland ih kum 5,000 a rei zomi ruakvuinak thlaan innpi a si. A nasazetmi hih inn cu Ireland ram Boyne Valley ih Lo hnattuantu pawl in acre khat lenglo a kaumi hmuan ah an sak. Hih hmun hi thihnak thu ah a buaimi pawl fehnak hmun a si. A hmin thannakbik cu kum khat sungih ni tawibik ni a simi December 19-23 tiang nikhat ah minit 17 sung inn sungah nika tleu a um. Mihrek in thihnak nehtu nunnak ih huham hminsinnak a si an ti.\nHrial theih loin minung ih ton dingmi le ttihbikmi cu thihnak hi a si (Seem. 3). Paul in, “Adam ih sual ruangah thihnak in mi a uk thlang ti cu thungai a si. Sikhalsehla Jesuh Khrih ih a tuahmi thawngin ziangtluk tthatnak tumsin so a umter! Pathian zaangfahnak tlamtling a ngahtu le amah thawn rem awknak laksawng a cotu hmuahhmuah cu Khrih thawngin an nun sungah nehtu an si ding,” (Rom 5:17) tiah a ngan.\nEden hmuan ah hmaisabik kan nu le pa in an sual vete in sualnak le thihnak in a uk cih. Khrih ruangah ruahsan hnangamnak kan nei, thihnak le a hnu thlun thil cang dingmi ttih ding kan ttul nawn lo. Khrih ih thih a nehnak nun in kumkhua nunnak in pe zo.\nAmah na cohlang zo maw? – Bill Crowder\nNehnak hrangih lungawinak cu Pathian in co seh,\nThlaan cu ttih a nung nawn lo;\nJesuh thihnak le A thawh saalnak ihsin,\nAmah in kan raal hmuahhmuah a neh zo. – Spittal\nKhrih ih thlaan kawlawng cu thihnak kan neh theinak amahkhan a si.\nKan Ruahsannak Amah lawng


Hla Fing Khat ruangah Thlai That dingin Daan Tat | Falam Online Media\nHla Fing Khat ruangah Thlai That dingin Daan Tat\nAugust 12, 2020 August 12, 2020 Ni Hnem Sung\t0 Comments\nNigeria singer Yahaya Sharif-Aminu (kum 22) cu hlafingkhat ruangah thlai that dingin Sharia thuṭhenzung in thu a ṭhen sak.\nMuslim puithiam Mohammad hmin telh in hla a phuah mi cu WhatsApp thawn a theh darh ruangah Mohammad a thangsiat ih Muslim biaknak Daan a pahbal a si tiin an mai` biaknak hruaitu pawl in an khiing mi a siih, tu ah, Sharia thuṭhenzung in thlai that dingin thu a ṭhen sak a si.\nNigeria singer Yahaya Sharif-Aminu\nMuslim hlir deuhthaw umnak northern Nigeria ahcun Secular Law (Biaknak thawn pehpar lomi Daan) le Sharia Law (Islamic biaknak Daan) ti`n Daan phun 2 an hmang ih Sharia Law cun Muslim pathian biaktu pawl lawng a huap ban.\nCuvek sakhua biaknak Daan hngetkhohzet tang ih um Yahaya cu puithiam Mohammad hmin tel mi hla a thehdarh ṭheh veten a tlan hlo ruangah an mai` biaknak hruitu hoha nakin duhphorhnak an nei. Asungkhat pawl ih inn khal an urkang sak ih, amah, kai lohli dingin Islamic palik zung hmai ah duhphorh nak an nei.\nCutiih buainak a sosang sinsin ruangah Islamic palik pawl cun Yahaya cu March thla ah an kai ih, tu ah, Sharia thuṭhenzung in thlai that dingin thu a ṭhen sak a si.\nYahaya Sharif-Aminu thlai that ding thu thawn pehpar in Muslim biaknak lam ih hruaitu Idris Ibrahim cun, “tu ih thuṭhennak cu Yahaya vek zinzawhtu mino ṭhenkhat hrangih ralringpeknak a si. That dingin thu an ṭhen ti ka thei veten kalungawi zia cu ka sim thiam lo. Duhphorhnak kan nei mi khal a lak a si lo” ti`n BBC hnen ah a sim ih “kan biaknak dokalhtu le puithiam hminsia tertu cu hivekin thuṭhensak an si ding” a ti.\n← UNFPA ih Video Tawi Zuamnak ah Chin nu Bor Sp in Pakhatnak Ngah\nFalam Siizung ah Siibawipi An Kim Thluh →\nIsrael hnam hlo kan si tiawtu Mizo 200 luan cu Israel ram ah thleng suak zo


Iran Ram In Nuclear Programme Thu Ih Biak Awk Duh - Chinland Today Media\nApril 15, 2009 3:14 pm·0 comments\nKan dung karih Leitlun ram ropi paruk US, Russia, China, UK, Germany, France, pawlin Nuclear Programme thurel nakih tel ve dingih an sawmmi Iran cun, leitlun ram ropi 6 pawlih sawmnak vekin Nuclear Programme thurel nakih telve a remti thu a sim. Iran Cozah thupuangtu Saeed Jailili cun thuthangca latu pawlih hnenah Leitlun ram ropi 6 pawlih sawmnak vekih himi Nuclear Programme thurel nakih tel ve dingin, himi palai tuantu European Union Foreign Policy ih an hotupa Javier Solana thawi an rel tlangzo thu khal a sim.\nAsinan Iran ram in Nuclear Programme a tuah micu Ralthuam ttihnung tuahnak dingih hman dingmi silo ih Iran ram mipi ih ttul zetmi Power tuahsuak nakdingih hman dingmi asi tiah a simbet. Hi ram paruk pawlhin Iran ramin Nuclaer Programme thurel nakih a telih rualrem nak thu thatei a neiduh asi ah cun Iran ram thanso nakding phunkim Economy an bawm dingthu khal an sim. Iran hi Nuclear Programme ttih nungzet Uranium Enrichment Plant a din ruangah leitlun ramdang leh UN khalin a hrem laimi asi.\nIran President Mahmoud Ahmadinejad cun Iran ram mipi leh zah umnak ngai pawimawh ih biakawk nak cabuai kilpi thei ding an um asi ah cun Iran cun a thinlung sangka a khar dahlo ih minung dinhmun zah aw tawntei thurel duhtu pawl hrangah cun Iran cu rualpi tha leh mirin umzet asi ati.